«Бахтиёр оила» (экспорт учун) Baxtiyor oila\nШайх Муҳаммад Содиқ Муҳаммад Юсуф ҳазратларининг «Бахтиёр оила» деб номланган китоблари.\nОдамни тупроқдан яратган ва сокинлик топиши учун ундан ўз жуфтини яратган ҳамда уларнинг никоҳ орқали оила қуриб яшашларини ирода қилган Қодир ва Ҳакийм Аллоҳга У Зотнинг жалолига яраша ҳамду санолар бўлсин!\n«Никоҳ менинг суннатимдир. Ким суннатимдан юз ўгирса, мендан эмасдир», деган Расули Акрам Муҳаммад Мустафога битмас-туганмас саловоту саломлар бўлсин!\nАллоҳ субҳанаҳу ва таоло Ўзи ирода қилган пайтда тупроқдан одам зотини яратди ва унга Ўз ҳузуридаги руҳдан жон пуфлаб, уни Ўзининг ердаги ўринбосари қилди. Сўнгра одамнинг жуфтини яратди ва уларнинг иккисидан эркак ва аёлларни тарқатди.\nАллоҳ таоло инсон зотини жуфт қилиб, эркак ва аёлдан иборат қилиб яратганда уларнинг ҳар бирига ўзига хос хусусиятларни берди ва уларнинг никоҳ орқали ҳалол-пок яшаб, ўзларидан зурриётлар қолдиришларини ҳамда айни шу йўл билан дунёнинг обод бўлишини ва одам сулоласини Қиёмат қоим бўлгунча ҳалол-пок йўл билан давом этиб боришини ирода қилди.\nЎзи яратган борлиқда Ўзи яратган инсон қандай яшаса саодатли бўлишини яхши биладиган Аллоҳ таоло эркак ва аёлларнинг никоҳ орқали оила қуриб яшашларини ирода қилди. Шунинг учун ҳам Ўзининг барча Анбиёларига, авлиёларига ва солиҳ бандаларига никоҳли ҳаётни раво кўрди. Ўзининг барча самовий динларида никоҳни жорий қилди. Ўша динлари орқали инсониятга, ҳаётнинг бошқа соҳаларидаги каби, никоҳ ва оила борасидаги саодатга элтувчи кўрсатмаларини тақдим қилиб борди.\nШу тарзда, Аллоҳ таоло инсониятни аста-секин тарбиялаб келди ва ниҳоят инсоният камолга етганда Ўзининг охирги ва мукаммал дини, Қиёматгача боқий қолувчи дини, барча замонлар ва маконларда инсониятга икки дунё саодат йўлини кўрсатиб берувчи дини – Ислом орқали оилавий ҳаётнинг мукаммал таҳлимотларини жорий қилди. Ушбу таҳлимотларга ихлос билан амал қилганлар оилавий бахт нашийдасини суриб келдилар ва келмоқдалар.\nМаълумки, оила ҳар бир жамиятнинг бошланғич ҳужайраси ҳисобланади. Оила мустаҳкам, тинч, ҳалол ва пок бўлса, жамият ҳам осойишта, мустаҳкам, фаровон бўлади. Аксинча, оилаларда парокандалик, бузғунчилик бўлса, ҳалол-ҳаромнинг фарқи қолмаса, ўша жамият бузилади, тинчи йўқолади, охир-оқибат у чуқур таназзулга юз тутади.\nШунинг учун ҳам қадимдан ҳар бир жамият оила масаласига катта эътибор бериб, оилаларнинг мустаҳкам ва бахтиёр бўлиши учун имконида бор бўлган барча чора ва тадбирларни кўриб келган. Зотан, соф инсоний табиат худди шундай бўлишини тақозо қилади.\nАммо минг афсуслар бўлсинким, кейинги пайтларда Ғарбдаги баъзи бир жамиятларда «ҳуррият», «шахс эркинлиги» деган сохта шиорларни рўкач қилиб олган айрим бузғунчилар «Оиланинг кераги йўқ, никоҳ шарт эмас, у инсоннинг эркини чеклаб қўяди» деган даъвони кўтариб чиқишди.\nЯна минг афсуслар бўлсинким, бу сафсатага ишонадиганлар ҳам чиқдилар ва кўпайиб бормоқдалар. Охир оқибат ҳозирга келиб, кўплаб муаммолар келиб чиқди: инсоннинг соф табиатига зид бўлган ушбу дунёқарашга қул бўлган юртларда оиланинг қадри қолмади, оила аъзоларининг ўзаро эҳтиромлари, меҳр мурувватларига футур етди. Эркак ва аёллар ўз оиласида тинч-тотув яшашнинг ўрнига ҳаром-хариш кайфу сафога берилдилар. Насл-насаб ҳақида қайғуриш улар учун ёт нарсага айланди. Фарзанд орттириш, бола тарбия қилиш уларга ёқмай қолди...\nИслом шариати, умуман, енгиллик устига бино қилингандир. Бу ҳақда кўплаб оят ва ҳадислар бор. Хусусан, эркак ва аёл, оила, никоҳ масаласига келсак, бу масалаларда ҳам Аллоҳ таоло Ўз бандаларига енгилликни истаган ва уларга оила қуриб, ҳалол-пок яшашни амр қилган. Сиртдан қараганда, диний кўрсатмаларни бажариш қийин, шаҳватга эргашганларнинг йўлларида юриш осон бўлиб кўринади: Исломда ҳамма нарса ман қилинган-у, фақат биргина йўлга рухсат берилганга ўхшайди. Номаҳрамга қарама, у билан ёлғиз қолма, уйланмоқчи бўлсанг, олдин аҳлингнинг розилигини ол, маҳр бер, гувоҳ келтир ва ҳоказо – ҳаммаси қайдлаш ва қийинчиликдан иборат бўлиб туюлади. Шаҳватга эргашганлар эса: «Ёшлигингда ўйнаб қол, гуноҳ бўлса нима қипти?!» дейишади. Бу йўл, албатта, содда ва осон кўринади, ҳақиқатда эса ундай эмас. Натижаларни кўздан кечирганимизда, бу нарса яққол кўзга ташланади.\nДунё тарихини кузатадиган бўлсак, оила масаласига енгил қараган, жинсий шаҳватга берилган халқлар, давлатлар ва маданиятлар албатта инқирозга учраганлигининг гувоҳи бўламиз. Қадимий буюк империяларнинг шармандаларча қулашининг асосий омилларидан бири ҳам шу бўлган.\nБизнинг асримизга келиб Ғарбда, ўзларининг таъбири билан айтганда, жинсий инқилоб бўлди. Жинс борасида олимлар етишиб чиқди. Улар «Жинсий ҳуррият бўлмагунча, инсон тўлиқ эркин бўла олмайди. Агар жинсий майллар жиловланса, инсонда руҳий тугун пайдо бўлиб, унда қўрқоқлик ва бошқа салбий сифатлар келиб чиқишига сабаб бўлади» каби ғояларни тарқатишди. Оқибатда жинсий инқилоб авжга чиқди. Натижасини – ҳар хил бало-офатлар буҳронини ҳозир ўзлари кўриб, татиб туришибди. Ахлоқий бузуқлик, оиланинг ва жамиятнинг парчаланиши, ҳаётга қизиқишнинг йўқолишидан ташқари, сон-саноғига етиб бўлмайдиган муаммолар пайдо бўлди. Тараққий этган Ғарб давлатларининг туб аҳолиси айнан жинсий инқилоб оқибатида даҳшатли суръатда камайиб бормоқда. Кўз кўриб, қулоқ эшитмаган таносил касалликлари келиб чиқди, ҳар йили сон-саноқсиз одамлар шу касалликлар туфайли бу дунёни тарк этмоқда, насл бузилиб, одамлари заифҳол ва касалманд бўлиб бормоқда, турли ақлий ва руҳий касалликлар урчимоқда.\nОхири келиб, касалликларга қарши инсондаги табиий монеъликнинг йўқолиши – ОИТС касаллиги пайдо бўлди. Бу касаллик ҳақли равишда «XX аср вабоси» деб номланди. Унинг давоси йўқ. Бу дардга чалинишнинг асосий сабаби баччабозлик ва зино экани ҳеч кимга сир эмас. У билан касалланган одам тез муддатда азобланиб ўлиши ҳам барчага аён. Ҳамма даҳшатда. Бутун дунё тиббиёт олимлари ушбу дардга чалинмасликнинг йўлини ахтармоқдалар. Бу йўлда ҳисобсиз маблағлар сарфланмоқда, мазкур вабога чалинмасликнинг турли чоралари таклиф этилмоқда, қонунлар чиқарилмоқда, идоралар очилмокда. Лекин шаҳватга эргашиб, залолатга кетганлар биргина энг осон, энг ишончли Йўл – Аллоҳнинг йўлига қайтишни хаёлларига ҳам келтирмаяптилар. Ақалли, ушбу касалнинг бевосита сабабчиси бўлмиш зинони ман этувчи қонун чиқаришни ҳеч ким ўйлаб ҳам кўрмаяпти. Чунки шаҳватга эргашганларнинг ўзлари шаҳватга қарши чиқа олмайдилар. Улар аслида, шаҳватга банда бўлганликлари учун унга эргашганлар. Зоҳирий осон кўринган ишга ўзларини уриб, энди машаққатдан бошлари чиқмай юрибди. Зоҳирий оғир кўринган бўлса ҳам Аллоҳ таоло кўрсатган йўлдан юрган бандаларнинг бошида мазкур оғирлик ва машаққатларнинг бирортаси ҳам йўқ. Улар мутлақ енгиллиқда, фаровон турмуш кечирмоқдалар.\nАлбатта, Аллоҳ таолонинг иродасига, соф инсоний табиатга қарши борган ишларнинг оқибати яхши бўлмайди. Ҳалоллик ва поклик рамзи бўлган, инсон сулоласининг тарқалиб боришини таҳминлайдиган никоҳ ва оила каби илоҳий тизимларга қарши чиқиш кўп ўтмай, ўзининг «самара»сини бера бошлади. Никоҳни инсон жинсий ҳурриятини чеклайдиган зулм деб қараган, оилани эркинликнинг қамоғи деб биладиган жамиятларда аҳоли сони кескин камайиб кетди. Бу жамиятлар нафақахўрлар юртига айланиб бормоқда. Уларнинг кўпчилигида ҳозирги кунда нафақа ёшини ошириш борасида ҳукуматлар билан фуқаролар ўртасида жангу жадал авж олмоқда. Куч-қувват, чапдастлик, ёшлик, гўзаллик намойиши деб эътироф этилган спорт мусобақаларида ҳам оиланинг душманлари бўлган мазкур жамиятларда, ўз наслидан тарқалган ёшлар етишмаганлиги сабабли қора танли йигит-қизларни ёллаб олиб, ўз ватанлари номидан спорт мусобақаларида қатнаштирмоқда-лар.\nАллоҳ таолонинг Ўзига ҳадсиз шукрлар бўлсинким, мусулмон халқлар бу каби ташвишлардан холидирлар. Чунки улар ўз динлари – Ислом туфайли оилавий бахтни сақлаб қолганлар. Уларда никоҳнинг ҳурмати, эътибори ҳали-ҳануз мавжуд, оила аъзоларининг ўзаро эҳтиромлари нисбатан яхши. Мусулмон оилаларнинг мустаҳкамлиги бошқа халқларнинг ҳавасини келтирмоқда.\n2009-йили Россиядаги баъзи сиёсатчиларнинг хотин қизлари оила бўйича ўзлари ўтказган илмий тадқиқотларнинг натижаларини эълон қилдилар. Мазкур натижалардан намуна келтиришга ижозат бергайсиз.\nРоссияда оила бузилиши 54,3% ни ташкил этади.\nТаймир автоном вилоятида – 94%.\nЧукотка автоном вилоятида – 83%.\nКоряк автоном вилоятида – 80%.\nТадқиқот муаллифлари таққослаб кўриш учун мусулмонлари йўқ даражадаги юқоридаги уч минтақага муқобил равишда Россиянинг асосан мусулмонлар яшайдиган уч минтақасидаги оила бузилиши ҳақидаги ҳисоботни келтирадилар.\nЧеченистонда – 4,3%.\nИнгушистонда – 10%.\nДоғистонда – 17%.\nШу билан бирга, мусулмонлар яшайдиган ушбу уч минтақа узоқ умр кўриш ва кўпболалик бўйича ҳам пешқадам ҳисобланадилар.\nТадқиқот муаллифлари юқоридаги рақамларни келтириш билан кифояланиб қолмай, ўз қавмларини никоҳ ва оила борасида мусулмонлардан ўрнак олишга чақирадилар. Албатта, Россиядек катта давлатда уларнинг ичида яшаб турган бошқа диндаги кишилардан намуна олишга чақириш учун катта жасорат керак. Чунки бошқалар бу чақириқни ёқтирмасликлари ҳам мумкин. Худди шунинг учун бўлса керак, юқорида эслаб ўтилган тадқиқот ва ундан келиб чиққан – мусулмонлардан ўрнак олиш ҳақидаги чақириқ тўғрисида мухбирлар рус православ черкови руҳонийининг фикрини билмоқчи бўлиб, уни саволга тутдилар. У киши: «Жуда тўғри гап. Мен ўзимдан яна шуни қўшимча қиламанки, биз оиладаги руҳий-маънавий тарбия борасида ҳам мусулмонлардан ўрнак олишимиз керак», деган жавобни берди.\nРус мутахассисларининг таъкидлашларича, Россиядаги оилаларнинг 66 фоизи фақат битта бола қолдиради. Охирги ўн йил давомида Россия аҳолиси ҳар йили тахминан 900 мингтага камайиб бормоқда. Давлат ва жамият бор имконини ишга солиб, бу ҳалокатдан қутулиш чораларини кўрмоқда. Россия федераъияси мажлиси раисининг ўринбосари А.Торшиннинг таъкидлашича, бу давлатда фақат мусулмонлардагина одам сони ортиб бормоқда.\n2010-йилнинг иккинчи ярмида АҚШлик мутахассислар ўзларининг давлатлари оила бузилиши бўйича дунё бўйича энг юқори ўринда туришини эълон қилдилар.\nБританияда ҳар 6та янги қурилган оила ҳиссасига 5та бузилган оила тўғри келади.\nСоф табиатли одамни даҳшатга соладиган бунга ўхшаш маълумот ва ҳисоботларни истаганча келтириш мумкин. Лекин биз ҳозирги замонда бизга яқин шароитдаги ҳолатларда Франъия, Америка, Британия ва Россияга тегишли хабарлардан денгиздан бир томчисини келтирдик, холос. Тасаввур ҳосил қилиш ва хулоса чиқариш учун шунинг ўзи ҳам кифоя қилади.\nДемак, ҳозирги замон технологияси, моддий тараққиёти, динсизлик маданиятининг юксалиши оилани мустаҳкамлаш ўрнига унинг парчаланишига, йўқ бўлиб кетишига, бу борада турли муаммоларнинг келиб чиқишига олиб келар экан.\nБутун дунё, инсоният оила муаммосини ҳал қилиш борасида улкан ташвиш қаршисида турибди. Уни ҳал қилиш учун турли чораларни кўрмоқда ва истамоқда, нима қилишини билмай, бош қотирмоқда. Исломдан, ундаги оила тизимидан бироз бўлса ҳам хабардор бўлган баъзи кишилар ўз қавмларини бу борада мусулмонлардан ўрнак олишга чақирмоқдалар.\nАммо шу ўринда «Ҳамма мусулмонлар ҳам ушбу ҳолатдан хабардорми, улар ўзларининг оила ҳақида бошқалар ҳавас қилаётган ҳолатларининг бош сабабчиси динлари – Ислом эканини биладиларми?» деган ҳақли савол туғилади. Шу билан бирга, «Мусулмонларнинг ўзларида оила масаласи қандай, уларда бу борада муаммолар йўқми? Бўлса, қандай?» каби бир қанча саволлар ҳам пайдо бўлади.\nОхирги пайтда оила ҳақида юқорида зикр қилинган ва қилинмаган масалалар бўйича алоҳида китоб таълиф қилиш нияти хаёлда тез-тез такрорланиб турарди. Шу билан бирга, бу борада аввал ёзилган нарсалар ҳам ёдга тушар эди. Оила ва унга боғлиқ муаммолар ўта муҳим бўлганлигидан, бу ҳақда алоҳида ва давомли фаолият зарурлиги сабабли, ўтган йигирма йилдан зиёд даврда деярли ҳар ҳафтада бир неча марта қилинадиган маърузалар, вақти-вақти билан бўлиб турадиган радио-эшиттиришларидан ташқари, бир қанча ёзувлар ҳам амалга оширилганлиги ҳаммага маълум эди.\nДастлаб «Ўзбекистон адабиёти ва санъати» ҳафтаномасида бир неча мақолалар нашр қилган эдим. Кейинроқ ўша мақолаларга бошқа керакли маълумотларни қўшиб, «Оила – фароғат қасри» деган рисола чоп қилдик. «Ҳадис ва Ҳаёт» силсиласига оид «Никоҳ, талоқ ва идда китоби» чоп этилди. Аллоҳга шукрлар бўлсин, имкон топган кишиларимизга мазкур битиклардан фойда олиш насиб этди. Айниқса, «Никоҳ, талоқ ва идда китоби» чоп этилгандан сўнг кўплаб кишиларимиздан ташаккурлар ва фикр-мулоҳазалар тақдим қилинди.\nНикоҳ тўйлари ва унга боғлиқ муносабатлар билан қилинадиган маърузаларимизда ўзимизга етган янги маълумотлар тақдим қилинганиданми, кўпчилик мактубларда «Фалон маърузанинг ёзилган нусхаси борми, бўлмаса, ёзиш нияти борми?» каби саволлар такрорланиб турибди. «Оила – фароғат қасри» китобини қаердан топсак бўлади?» деган саволлар ҳам борган сари кўпайиб бормоқда.\nУшбу ва бошқа бир қанча мулоҳазаларни эътиборга олиб, оила ва унга боғлиқ долзарб масалаларни баён этувчи алоҳида китоб ёзишни маъқул кўрдик. Аллоҳ субҳаанаҳу ва таолонинг Ўзидан ёрдам сўраган ҳолимизда бу ишни бошладик.\nЯхши ният билан китобни «Бахтиёр оила» деб номладик. Бу ишни бизга Аллоҳ таолонинг Ўзи осон ва фойдали қилсин!\nСиз муҳтарам ўқувчилардан ушбу битиклардан бирор фойдали ва яхши нарса топсангиз, Аллоҳ таолонинг фазлидан деб, барча хато ва нуқсонларни камина ходимингиздан деб билишингизни сўраймиз.\nМуҳаммад Содиқ Муҳаммад Юсуф.\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 4471 -сонли тавсияси ила чоп этилган\nНоми: «Бахтиёр оила»\nСана: 2015 йил\nҲажми: 504 бет\nУшбу китобдан қуйидаги мавзуга оид маълумотлар олишингиз мумкин:\nИнсоннинг жуфт қилиб яратилиши\nНикоҳнинг шаръий ҳукми\nУмр йўлдошини танлаш\nНикоҳи ҳаром қилинган аёллар\nТиббий кўрикдан ўтиш\nФатво ва илмий баҳслар бўйича Европа мажлиси қарори\nҲар ким ўз истаги билан никоҳланади\nНикоҳга мажбурлаш йўқ\nНикоҳда ишбошиларнинг розилиги\nМаҳр ва унинг ҳукмлари\nКелиннинг сепи ва уй анжомлари\nЁшларни оилавий ҳаётга тайёрлаш\nНикоҳ тўйини қилиш кимнинг зиммасида?\nНикоҳ эълони ва унда кўнгилхушлик қилиш\nКелин-куёв ҳаққига дуо қилиш\nFусл. Fуслнинг фарзлари\nFуслни вожиб қилувчи нарсалар\nҲомиладор ва эмизиклиларга жинсий яқинлик жоиз\nЭр-хотинлик ҳуқуқлари ҳақида\nЭрнинг аёли олдидаги бурчлари\nЭрнинг хотини олдидаги муомалавий бурчлари\nОилавий ҳаёт сокинликдир\nЭркак ва аёл ақлидаги фарқ нимада?\nҚудачилик алоқалари ҳақида\nОта-онанинг фарзанд олдидаги бурчлари\nБоланинг танглайини кўтариш\nБолага ақийқа қилиш\nТуғилган фарзанд қиз бўлса\nЎғил болани хатна қилдириш\nХатнада кўнгилхушлик қилиш\nБолага валийлик қилиш\nБолалар орасида адолат қилиш\nБалоғатга етган болаларнинг никоҳи\nОта-онага итоатнинг чегараси\nОта-онага оққ бўлиш ҳақида\nОта-онага вафотларидан кейин яхшилик қилиш\nОта-онани йўқлаб таом улашиб, эҳсон қилиш\nҚариндошларга силаи раҳм қилиш\nБош кўтариш содир бўлганда\nОила бузилишининг олдини олиш\nОила бузилишининг баъзи сабаблари\nСунъий урчитиш ҳақидаги қарор\nТалоқ ҳақида маълумотлар\nТалоқни тафвийз қилиш ҳақида\nНасиҳат. Талоқдан сақланиш\n8 кишининг тавсияси - Тавсия ёзиш\nСотилган сони: 127\nКўрилган сони: 19146\n«Бахтиёр оила» (экспорт учун) Baxtiyor oila export\n«Бахтиёр оила» (Mp-3)\nШайх Муҳаммад Содиқ Муҳаммад Юсуф ҳазратларининг «Бахтиёр оила» номли китобнинг аудио диски савдога чиқарилди. БИСМИЛЛАҲИР РОҲМАНИР РОҲИЙМ Одамни ту..\n«Бахтиёр оила» -1 (DVD)\nМуҳтарам азизлар! Маълумингизким, шайх Муҳаммад Содиқ Муҳаммад Юсуф ҳазратларининг қаламларига мансуб «Бахтиёр оила» китоби бутун ўзбек халқи томонида..\n«Бахтиёр оила» -2 (DVD)\n«Бахтли ҳаёт сари»Ҳар бир инсон фаровон ҳаёт кечиришни, оиласи тинч, ишлари унумли, соғлиғи мустаҳкам бўлишини истайди. Бироқ бу нарса ҳаммага ҳам нас..


Денчев интервью бермаган | "NAVBAHOR" FUTBOL JAMOASINING RASMIY WEB SAHIFASI\nДенчев интервью бермаган\nБугун жамоамизнинг болгариялик посбони Петар Денчевнинг Ўзбекистон чемпионати савияси ва олий лигадаги легионерлар ҳақидаги фикрлари “lochinlar.asia” сайтида мухлислар эътиборига ҳавола этилганди. Денчевнинг фикрлари “gazeta.bg” нашридан олинганлиги эътироф этилганди. Мақолага кўра олий лигамиз Болгария “А” лигасини кучлироқ эканлиги ҳамда чемпионатимиздаги легионерларни ҳам кучли футболчилар эмаслиги, ўйингоҳларнинг аҳволи ва мухлисларнинг ташрифи ҳақида ҳам илиқ фикр билдира олмаслиги келтирилганди. Айнан ушбу хабар сайтларга жойлаштирилгач, айримлар Денчев ҳақида салбий хулосаларга ҳам келишга улгуришганди.\nЎз навбатида интернетда ўзи ҳақида чиққан маълумот Денчевни ҳам бефарқ қолдирмаган. Бундан хабар топган Петар сайтда билдирилган фикрларни умуман нотўғри эканлигини “Навбаҳор” футбол клуби матбуот хизматига маълум қилди. Ҳаттоки, интернет орқали “gazeta.bg” сайтини топиб, унда бундай маълумот берилганми ёки йўқми деган маънода сайт саҳифаларини кузатиб чиққанлигини маълум қилди. Энг қизиғи ушбу сайтда ўзи ҳақида ҳеч қандай маълумот топа олмаганлигини таъкидлаб ўтди. Асоссиз гап сўзларни сайтлар орқали тарқалишини нотўғри эканлигини айтиб, Ўзбекистон чемпионатидан илиқ таассуротлар қолганлигини эътироф этди.\nҚуйида Денчевнинг ушбу мақола юзасидан билдирган фикрлари билан танишиш имконига эга бўласиз: “Биринчи навбатда бугун сайтларда мен ҳақимда чиққан кичик интервьюни сохта эканлигини айтиб ўтмоқчиман. Яъни ҳеч кимга бундай мазмундаги интервьюни бермаганман. Аксинча айни пайтда фаолият олиб бораётган клубим - “Навбаҳор” ва жамоа мухлисларини ҳурмат қиламан. Фидоий ишқибозларга ва бой тарихга эга клуб ҳар қандай ҳурмат ва эҳтиромга лойиқ. Қолаверса, Ўзбекистон чемпионати яъни олий лиганинг савиясини анча юқори деб биламан. Ўзбекистонда футбол билан шуғулланиш ва ўйнаш учун зарур шарт-шароитлар яратилган. Бу ерда ўзимни худди уйдагидек ҳис қилмоқдаман. Ўз вақтида олий лигада мураббий сифатида машҳур бразилиялик мутахассис Сколарини ишлагани ва жаҳон футболи юлдузларидан бири деб эътироф этиладиган Ривалдоларни тўп сурганлиги Ўзбекистонга қандай савиядаги легионерларни келишидан дарак беради. Сайтда мени номимдан берилган интервьюни ҳеч қандай асосга эга эмаслигини яна бир бор таъкидлайман. Кимдир мени зарарим учун ана шундай йўл тутган кўринади. Уларни қандай ғараз ниятлари борлигини тушуна олганим йўқ. Шундай экан билдирилган фикрлар менинг қарашларимга умуман тўғри келмайди. Бундай ҳолатни рўй берганлигидан афсусдаман”.


ДИНИМИЗ ТАЪЛИМОТЛАРИДА ТАБИАТ МУҲОФАЗАСИ — Zamaxshariy.uz\nДИНИМИЗ ТАЪЛИМОТЛАРИДА ТАБИАТ МУҲОФАЗАСИ\nИслом поклик дини экани, поклик иймондан экани ҳаммага маълум ва машҳур. Мусулмон инсон қайси соҳада бўлмасин, қандай жойда бўлмасин, покликка алоҳида эътибор бериши лозим. Орамизда шундай кишилар борки, ўз уйларида, иш жойларида бу таълимотларга ихлос билан амал қилишади-ю, жамоат жойларида, жумладан, кўчада, дам олиш ва сайргоҳларда бу нарсага беэътибор бўлишади. Қўллларидаги чиқиндиларни дуч келган тарафга ташлаб, чиройли жойларни булғатишади, ўтирган жойларини бирпасда ифлос қилишади. Бундай масканлардаги баъзи дам олувчилар қайтиб кетишганидан сўнг, ортларидан турли ахлат-чиқиндилар, овқат қолдиқлари сочилиб ётганини кузатиш мумкин.\nАслида эса табиат муҳофазасига, унинг поклигига эса барча баробар масъулдир. Ҳар ким ўзи дам олган жойни ва сайр қилган ерини покиза тутиши лозим. Баъзи ҳолатларда тозалашга эҳтиёж туғилиб қолганда, яхшилаб тозалаш ҳам керак. Зотан, Расулуллоҳ соллаллоҳу алайҳи васаллам бизларга турар жойларимиз саҳнини, ҳовлиларни тоза, покиза тутишга амр қилганлар. Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам:\nБу ҳадиси шарифда ерни бировлар ташлаган нарсадан тозалаш ҳақида сўз кетмоқда. Бундан эса булғатадиган, бошқаларга озор берадиган, кўнгилни нохуш қиладиган нарсаларни ерга ташламаслик лозимлиги келиб чиқади. Мабодо ташланган бўлса ҳам, ташлаган одамнинг ўзи тозалаб қўйиши зарур. Баъзи одобсиз кишилар томонидан шундай нарсалар ташланган бўлса, уларни олиб, тозалаган одам ажр-савобларга эга бўлади. Ушбу таълимотларга амал қилиб, барча жойларимизни, жумладан, дам олиш ва сайр қилиш масканлари каби жамоат жойларини тоза, покиза тутишга эътиборли бўлишимиз лозим. Аллоҳ таоло Қуръони каримда бузғунчиликни қаттиқ қоралаган. У Зот Бақара сурасида марҳамат қилади:\nИсломда ҳеч бир нарсага талофат етказишга рухсат йўқ. Балки ҳар бир нарсани авайлаб-асраш керак. Ўша нарсалар ўзиники бўладими, ўзганики бўладими, фарқи йўқ. Динимиз бизларни бузишга эмас, тузатишга, ислоҳ қилишга, хароб қилишга эмас, обод қилишга буюрган. Шунинг учун мусулмон инсон ҳеч бир нарсага зарар, талофат етказмасликка ҳаракат қилиши лозим.\nNext Post:ЮРТ ТИНЧЛИГИ-КАТТА ДАВЛАТ


Россияликлар Ўзбекистонда қандай пул ишлашмоқда? – Газета.uz\nLotinchada 6 июн 2022, 19:30 Иқтисодиёт Жамият\nСўнгги йилларда Ўзбекистонга кўплаб хорижий, ва айниқса, Россия компаниялари кириб келмоқда. Россияликлар орасида Ўзбекистонда нафақат катта бизнес, балки кичик бизнес эгалари ҳам, жумладан, озиқ-овқат етказиб бериш, ресторанлар, финтех (молия соҳасидаги технологиялар) соҳаларига кириб келишди. «Ўзбекистондаги ҳар олтита бизнеснинг биттаси россияликларга тегишли», — дейилади РБК томонидан эълон қилинган россияликларнинг Ўзбекистонда қандай бизнес қилаётганликлари ҳақидаги мақолада. «Газета.uz» сизга ушбу мақоланинг ўзбек тилидаги таржимасини тақдим этади.\nЎзбекистон бозорига Россиянинг турли катта ва кичик компаниялари кириб келмоқда. Мисол учун 2022 йил февраль ойида Ўзбекистонга Wildberries онлайн-ритейлери кириб келди, бу ушбу компаниянинг 20-мамлакатдаги филиалининг очилиши эди.\n«Онлайн платформамизда харидларга бўлган қизиқиш юқори эканлигини кўрмоқдамиз: апрель ойида Ўзбекистонда март ойига нисбатан уч баравар кўпроқ маҳсулот харид қилинди. Кўпинча улар косметика ва парфюмерия, китоблар, кийим-кечак, пойабзал ва ўйинчоқларга буюртма беришади», — дейди Wildberries матбуот хизмати. Ҳозирда Ўзбекистонда Wildberries`нинг ўнта нуқтаси мавжуд, компания Zoodmall, Abad, Bulavka, Sello каби маҳаллий компаниялар билан рақобат олиб боради.\nШунингдек Россиянинг Broniboy номли етказиб бериш хизмати ҳам 2022 йил бошидан буён Ўзбекистонда фаолият олиб бормоқда. Ушбу стартапнинг асосчиларидан бири Александр Радионов Ўзбекистонни танлашига сабаб бу ерда вакиллик очишга ёрдам берадиган ҳамкорларининг борлиги бўлганлигини айтади. «Бу ерда иқтисодиёт ривожланмоқда, бизнес эса 2000-йилларнинг ўрталарида Россия даражасидагидек, давлат эса ривожланишга ҳалақит қилмайди, бу жуда муҳим», — дейди у. Ўзбекистондаги Broniboy жамоасининг 60 фоизи, жумладан директор ва логистика бўйича бош мутахассиси ҳам ўзбекистонликлардир.\nХизмат раҳбарияти аввало Ўзбекистонда ишлаш имкониятига шубҳа билан қарашган, чунки бу ерда ресторанлардан озиқ-овқат етказиб бериш соҳаси ривожланмаган: мамлакатда олтита бундай хизматлар бор, бироқ улар агрегатор сифатида ишлайди, уларга буюртма учун жавобгар бўлмаган учинчи томон курьерлари қўшилиши мумкин. «Ресторанларга хизматимизнинг аҳамиятини тушунтириш керак бўлган шароитдаги ривожланмаган бозорда ишлаш қийин», — дея тушунтиради Радионов.\n«Яхши томони шундаки, ресторанлар бизга нафақат буюртма нархи бўйича комиссия тўлашга, балки мижозларга етказиб бериш харажатларини ҳам ўз зиммаларига олишга тайёрликларини билдиришди. Биз ҳеч қаерда бунинг гувоҳи бўлмаганмиз».\nРадионов бошқа қийинчиликлар қаторида дастурий таъминотни маҳаллийлаштириш заруратини — уни ўзбек тилига таржима қилиш керак бўлганлигини ва Россиядагига қараганда сустроқ ривожланган онлайн тўлов тизимини айтиб ўтди. Курьерларни топишда ҳеч қандай муаммо бўлмади: Broniboy уларни мессенжерлар ва «ВКонтакте» ижтимоий тармоғидаги гуруҳлар орқали топган. «Ўзбекистонда ҳали ҳам эълон тахталари мавжуд, уларда ходимлар қидирилаётгани ҳақида эълонлар жойлаштирилади», — дейди Радионов.\nУнинг айтилишича, ҳозирда Broniboy`нинг Ўзбекистондаги офисида етти киши ишлайди, базада 50 дан ортиқ курьер бор, 20 таси смена алмашиб ишлайди. Ҳамкор ресторанлар сони эса 60 га яқин бўлиб, улар орасида Россия франшизалари ҳам бор. Радионовнинг сўзларига кўра, курьерга тўланадиган соатлик тўлов ва буюртма нархидан келиб чиқадиган етказиб бериш нархи Россиядагидан 30−40% га пастроқ. «Ҳаммаси келишувга боғлиқ: назарий жиҳатдан ҳар бир тийинни ҳисоблаши керак бўлган арзон ресторан 30% тўлашга тайёр бўлиши мумкин, қиммат ресторан эса атиги 15% тўлашга тайёр бўлади», — дея аниқлик киритди Радионов. Хизмат b2b сегментида ҳам ишлайди, аутсорсинг (келишув асосида маълум бир ташкилотнинг хизматларини амалга ошириш) орқали курьерлик хизматларини тақдим этади. Мисол учун, Broniboy апрель ойи охирида Тошкентда MCosmetic дрогери фоматидаги дўконини очган Россиянинг «Магнит» ритейлери билан ҳамкорлик тўғрисида келишиб олган ва у ердан буюртмалар етказиб бермоқда. Корхонада кунига ўртача 20 та тайёр озиқ-овқат буюртмаси амалга оширилади (ҳозирча фақат пойтахтда).\nРадионовнинг айтишича, компания ўзбек бозорига 300 минг доллар киритишга қарор қилган. Ишни йўлга қўйиш учун эса 100 минг доллар кетган. Broniboy`нинг мақсади 2022 йилнинг учинчи чораги бошланишига қадар кўрсаткичларни Тошкент бўйлаб кунига 150−200 та озиқ-овқат буюртмасигача кўтаришдир. «Иқтисодиётнинг ўсиши бизнинг асосий ўсиш драйверимиз бўлишини кутаяпмиз, чунки энди мамлакатга ҳукуматнинг янги инвестицияларни жалб қилишдаги ёрдами билан сармоя киритишга қарор қилган кўплаб россияликлар кириб келади», — дейди Радионов. «Қолаверса, хизматларни рақамлаштириш масаласи: ҳозир Ўзбекистонда иккита тугмани босиш орқали буюртма бериш камдан-кам ҳолат, одамлар ҳалигача телефон орқали буюртма беришади. Бу биз учун афзаллик бўлиб қолади: одамлар иловани юклаб олишлари, картани боғлашлари ва буюртма беришлари мумкинлигини тушунишни бошлашади».\nЎзбекистон бозорига киришга қарор қилган тадбиркорлар учун Радионов, биринчи навбатда, ўша ерда иш тажрибасига эга бўлган жамоа учун маҳаллий ходимлар захирасини шакллантиришни маслаҳат беради.\nOprosso номли сўровнома ўтказиш ва фикр-мулоҳазаларни йиғиш платформаси 2021 йилнинг иккинчи ярмидан бошлаб Ўзбекистон бозорида фаоллашиб бормоқда. Компаниянинг раҳбари ва асосчиларидан бири Сергей Юрченко Ўзбекистонни танлаганига мамлакатда 2015−2020 йилларда ўтказилган муҳим иқтисодий-сиёсий ислоҳотлар туртки бўлганлигини айтади.\n«Масалан, Ўзбекистонда банк секторини тартибга солиш ва тижоратлаштириш ишлари, солиқ ислоҳоти амалга оширилди, бу эса солиқ юкини камайтирди ва экспорт операцияларини амалга оширишни осонлаштирди», — дейди у. Бизнес юритиш осонлиги бўйича жаҳон индексида Ўзбекистон 2015 йилдаги 146-ўриндан 2020 йилда 69-ўринга кўтарилиб олди.\nКомпания ҳозирча Ўзбекистонда юридик шахс сифатида фаолият юритмайди: савдо Беларусдаги филиал ва бу ерда бизнес юритувчи ҳамкорлар орқали амалга оширилади. «Биз мамлакатда юридик шахс очишни режалаштирмоқдамиз, аммо бу 2022 йил натижаларига ва мижозлар сонига боғлиқ», — дейди Юрченко. «Биз IT-Park`га аъзо бўлиш имкониятини кўриб чиқмоқдамиз — бу IT-компаниялар учун бир қатор имтиёзлар беради».\nOprosso Ўзбекистонга киришда дуч келган қийинчиликлар: тил билан тўсиқлар ва масофавий ишлаётган ходим устидан назоратни йўқотиш хавфи бўлди. Тадбиркорнинг таъкидлашича, Oprosso маҳаллий бозор учун янгилик (асосий рақобатчилар — консалтинг компанияларидир), шунинг учун мижозларга хизмат аҳамиятини тушунтириш ишларини ривожлантириш талаб этилади. Ҳозир компания Ўзбекистоннинг энг йирик банкларидан бири ва мобил алоқа операторларидан бири билан ҳамкорлик қилмоқда. Тадбиркорнинг сўзларига кўра, компания маҳаллий бозорга чиқиш учун бир неча ўн минглаб доллар сармоя киритган. «Биз фаолиятнинг биринчи йилиданоқ даромад оламиз, деб умид қилаяпмиз», — дейди Юрченко.\nСаноат ва қурилиш учун IT-ечимларни таклиф қилувчи россиялик «Аскон» компанияси учун 2022 йил апрель ойида Ўзбекистон бозорига кириш иккинчи уриниш бўлди. Компаниянинг барча ҳудудий офисларини бирлаштирган «Аскон-Интеграция» бизнес директори Анатолий Гуревичнинг тушунтиришича, «Аскон»нинг минтақавий офиси Тошкентда аллақачон фаолият юритиб келган, аммо 2010 йилларнинг ўрталарида у маҳаллий валютани тартибга солишнинг ўзига хос хусусиятлари туфайли ёпилган ва Қозоғистондаги офиси, ҳамкор канали орқали мамлакатда ишлаб келган.\nЎзбекистонда сўнгги икки-уч йил ичида янги технологияларга қизиқиш ортиб бораётгани, саноат ишлаб чиқариши жадал ривожланаётгани, янги маҳалла ва шаҳарлар барпо этилаётган экан, бунинг барчаси учун замонавий IT-ечимлар зарур. «Шунинг учун 2022 йилда биз Тошкентда офисимизни қайта очдик», — дея давом этади Гуревич. «Бундан ташқари, Россиядан келган компаниялар учун Ўзбекистонда бизнес юритиш бўйича шароитлар янада қулайлашди. Биз бизнесни рўйхатдан ўтказишда ҳеч қандай қийинчиликларга дуч келмадик: „Аскон“ бунинг учун маҳаллий ҳамкорни жалб қилди ва ҳаммасини тез ҳал қилди».\nГуревичнинг сўзларига кўра, компания бошқа жиддий қийинчиликларга дуч келмаган: ҳозирда корпоратив секторга IT-ечимлар таклиф қилиш соҳаси учун қулай муҳит юзага келган. Унинг айтишича, рақобат муҳити ҳар доим яхши натижа беради. «Россия бозорида бу вазиятни 2000−2010 йиллардаги шароит билан солиштириш мумкин», — дея таъкидлади у. — «Асосий рақобатчи бўлган лицензиясиз дастурий таъминот улуши юқори. Ғарбий IT-ечимлар алоҳида саноат корхоналарида тақдим этилади ва улар бу ерда кенг тарқалмаган».\nГуревич бизнесни очиш ва ривожлантириш учун киритилган инвестициялар миқдорини айтмади, лекин бизнес-режага кўра 2025 йилгача сармоя киритиш назарда тутилганини таъкидлади. «Шу кунгача биз Россия стандартлари бўйича жуда оддий бўлган айланмага эришишни — йилига 500 минг доллар даромад кўришни режалаштирмоқдамиз», — дейди у.\n«Ўзбекистон тез ўрганмоқда», — дейди ўз кузатувлари билан ўртоқлашган Дмитрий Васильев. Унинг таъкидлашича, аҳоли сонининг ўсиши туфайли мамлакат савдо бозори сифатида қизиқиш уйғотмоқда. Ўзбекистонда Қирғизистонга нисбатан беш баравар ва Қозоғистонникига қараганда салкам икки баравар кўп аҳоли яшайди. «Бу ерда буюртма бериб, бир неча кун кутиш ўрнига, дарҳол келиб товарлар харид қилишингиз мумкин бўлган безатиш материаллари ва йирик қурилиш материаллари дўконлари етишмайди», — дейди у.\n«Каршеринг (таҳр. — carsharing — енгил автомобилни ижарага бериш ёки биргаликда фойдаланиш хизмати) ривожланмаган, гарчи KFC фаст-фудлари маҳаллий бозорга бир неча йил олдин кирган бўлса ҳам, халқаро ошхоналар ва овқатланиш тармоқлари етарли эмас», — деди Дмитрий Васильев.\nЎзбекистонда 2004 йилдан буён тадбиркорлик билан шуғулланиб келаётган «Ўзбекистон дўстлари клуби» ижтимоий ҳаракати раиси Владислав Коваленконинг айтишича, ҳозир мамлакатда туризм ривожланмоқда, шу боис бу ерда меҳмонхона ва дам олиш учун уйлар қуриш бизнеси талабга эга. «Аммо турар-жой ва тижорат биноларини қуриш бозори аллақачон бўлиб олинган: бу ёки маҳаллий компаниялар, ёки маҳаллийлар билан ҳамкорликда ишлаётган турк компаниялари», — дея таъкидлайди у. «Умумий овқатланиш тармоқлари соҳаси нисбатан бўш, рус рестораторларининг корхоналари аллақачон пайдо бўлмоқда, масалан, яқинда Аркадий Новиковнинг „Сыроварня“ ресторани очилди. Логистика компанияларининг истиқболи катта: Россия корхоналари Ўзбекистон рақамлари билан Европа давлатларига саёҳат қилиш учун қайта рўйхатдан ўтишлари аниқ. Тўқимачилик саноатига кириш қийин эмас: тикувчилик учун ишлаб чиқариш қувватлари фаол қурилмоқда, маҳаллий фабрикалар йирик буюртмачилар билан ишлашга тайёр. Тошкентда велосипед ва электроскутерларни ижарага бериш суст ривожланган, аммо бу транспорт тури учун инфратузилма ҳали мавжуд эмас», — дейди Владислав Коваленко.\nВасильевнинг сўзларига кўра, гарчи Ўзбекистонда маҳаллий гўшт, сабзавот ва мевалар нархи Россияникидан арзонроқ бўлса-да, маҳсулотларни чуқур қайта ишлаш учун имкониятлар йўқ. Аммо яқинда ишлаб чиқариш бизнесига кириш нархи ошди: агар илгари 500 минг долларга саноат бизнесини очиш мумкин бўлса, энди бу икки-уч баробар қимматга тушади. Меҳнат учун тўланадиган ҳақ ҳам ошиб бормоқда. «Агар илгари ишчининг маоши ойига 150 доллар бўлган бўлса, энди бундай ишчи 300 доллар олишни хоҳлайди», — дейди Васильев.\nУнинг таъкидлашича, Ўзбекистонда ёшларда мутахассисликларни эгаллашга интилиш катта, бу айниқса, вилоятлар ҳудудларида кучлироқ кўзга ташланади, чунки у ерларда катта оилалар мавжуд.\nТадбиркор ҳозирда Ўзбекистонга Россиядан ташқари бошқа давлатлар ҳам сармоя киритаётганига эътибор қаратди: Хитой (2021 йилда жалб қилинган инвестициялар ҳажми 2,2 млрд доллар), Туркия (1,18 млрд доллар), Германия (800,7 млн доллар). «Бу ерда кўплаб муҳожирлар бор, агар хоҳласангиз бизнес учун хорижий ҳамкор топишингиз мумкин», — дейди у. Васильев Ўзбекистон бозорига саноат ўз маҳсулотлари билан киришга қарор қилган ишбилармонларга биринчи навбатда зарур инфратузилмага эга технопарклари мавжуд бўлган учун Тошкент вилоятига эътибор қаратишни маслаҳат берди. Жумладан, бу ерда Тошкент механика заводининг технопарки негизида ташкил этилган Чирчиқ ва Яшнобод инновацион технопарки (иккаласи ҳам пойтахтда) ишламоқда.\n«Яхши адвокат ёки адвокатлик фирмасини ёллашни маслаҳат бераман — бу ерда сиз буни ойига 500 долларга қилишингиз мумкин. Афсуски, бу ерда суд-ҳуқуқ тизими ҳозирча яхши ишламаяпти. Мен унинг ишига 10 баллдан 6 баҳо берган бўлардим. Аммо бу бир неча йил олдин, икки баҳога ишлаган пайтларига нисбатан яхшироқ. Бу хорижлик инвестор учун ўз сармояларини ҳимоя қилишдаги ягона камчиликдир», — дея маслаҳат берди тадбиркор.\nИшга қабул қилиш ва бизнес музокаралари борасида Ўзбекистоннинг ўзига хос хусусиятлари бор. Бу ерда «сарафан радиоси» кўпроқ ишлайди, танишлар, қариндошлар, ходимлардан тавсиялар сўралади, — дейди Ўзбекистондаги Ancor халқаро кадрлар гуруҳининг операциялар бўйича менежери Оксана Ткаченко (компания мамлакатда 2018 йилдан бери ишлайди; 2021 йилда Ўзбекистонда товар айланмаси 11 млрд сўмдан ошди).\nИшчи ходим қидириш ёки профессионал рекрутерлар (HR-менеджер) ёрдамида ишчи ёллаш сайтларига талаб ошмоқда. Шунингдек, ижтимоий тармоқлар кўпайиб бормоқда, уларда ходимларни қидириш учун гуруҳлар ва чатлар ташкил этилади. Ткаченко Россия компаниялари учун офис очиш ёки банк ўтказмаси орқали ишлайдиган пудратчиларни топиш учун ҳаракатни ташкил қилиш қийин эканлигини таъкидлади. «Тўловлар нақд пулсиз қилинадиган бўлса, нархлар анча юқори бўлади», — дейди у. Музокаралар жараёнига таъсир қилувчи менталитет ва турмуш тарзида ҳам ўзига хослик мавжуд. «Бу ерда қарорлар фақат шахсий мулоқот пайтида, йиғилишларда, шошмасдан қабул қилинади», — деб изоҳлади Ткаченко. «Ҳеч ким телефон орқали ёки ёзишмаларда ҳеч нарсани муҳокама қилмайди — ҳамма нарсада шахсий алоқа талаб қилинади, ҳаммасини шахсан айтиш керак».\nИшлаб чиқаришдан ташқари бошқа бўш соҳаларга келсак, 2022 йил март ойи бошида Тошкентга кўчиб келган венчур сармоядор, «Спроси VC» лойиҳаси яратувчиси Денис Калишкиннинг сўзларига кўра, биринчи навбатда рақамли касблар, b2b савдоси, киберхавфсизлик ва Ислом молияси, яъни «муллалар томонидан маъқулланган» молиявий операциялар бўйича онлайн тренингларни айтиш мумкин. Ўзбекистон Венчур капитали ассоциацияси раиси Дилшод Зуфаровнинг сўзларига кўра, катта салоҳиятга эга учта асосий йўналиш — бу финтех (молиявий технологиялар), онлайн таълим ва тиббий технологиялардир.\nA.Partners инвестиция компанияси асосчиси Алексей Соловьёвнинг фикрига кўра, «Ўзбекистон венчур модель бўйича ривожланаётган компаниялар учун мустақил бозорга айланиши даргумон».\n«Баъзи ҳолларда, битта мамлакат алоҳида савдо бозорини ифодалаши мумкин ва баъзи ҳолларда бундай бўлмайди», — дея тушунтиради Алексей Соловьёв. «Биринчилар қаторига, масалан, АҚШ, Россия, Ҳиндистон, Хитой киради. Кичикроқ мамлакатларда эса аҳоли сонининг унчалик катта бўлмаганлиги сабабли 100 млн доллар капиталга эга жиддий ўйинчиларнинг пайдо бўлишига имкон бўлмайди. Ўзбекистонни бунга мисол қила оламиз. Бу ерда барча машҳур бизнес моделларини амалга ошириш мумкин, аммо бу венчурга мос бизнес бўлмайди», — дея таъкидлайди у. Ўзбекистон қўшни ҳудудларга чиқиш платформасига айланиш имкониятига эга. У ерда кейинчалик Яқин Шарқ ва Шимолий Африка минтақасигача кенгайиш учун лойиҳалар амалга ошириш имкони мавжуд, — дейди Соловьёв. Шундай қилиб, Марказий Осиё давлати узоқ хорижга чиқиш учун кўприк бўлиши мумкин.


4 июль куни Ўзбекистонда қандай об-ҳаво кутиляпти?\n12:30 / 03.07.2019\nРеспублика Гидрометеорология марказининг хабар беришича, 4 июль куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 18-20, кундузи 34-36 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nБухоро ва Навоий вилоятларида ҳаво булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 18-23, кундузи 33-38 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 33-38 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 18-23, кундузи 31-36 даража иссиқ бўлади.\nТоғли ҳудудларда ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 10-15, кундузи 21-26 даража иссиқ бўлади.


АҚШ Марказий Осиё орқали Афғонистонга юк юборади\n07 май 2021, Тошкент вақти: 08:21\nАҚШнинг Ироқ ва Афғонистондаги қўшинлари бош қўмондони генерал Дэвид Петреус расмий Вашингтон Россия ва Марказий Осиё давлатлари билан ушбу мамлакатлар ҳудуди орқали Афғонистондаги америкалик ҳарбийларга таъминот етказишга келишиб олганини маълум қилди.\nБу ҳақда АҚШ генерали Покистонга қилган сафари чоғида билдирди.\nИсломободга келишдан аввал генерал Петреус Тожикистон ва Қирғизистонда бўлиб, олий даражали расмийлар билан учрашув ўтказган эди.\nАҚШ ҳукумати жорий йилда Афғонистонга қўшимча 30 минг ҳарбий юборишни режалаштирмоқда.\nҲозирда Афғонистондаги АҚШ ва НАТО қўшинларининг таъминоти Покистон ҳудудидаги довон орқали амалга оширилади. Бироқ сўнгги пайтда толибон жангариларининг ҳужуми туфайли мазкур довон бир неча бор ёпиб қўйилган эди.


ЯНГИ ТАҲРИРДАГИ "ТАЪЛИМ ТЎҒРИСИДА"ГИ ҚОНУНДА МАКТАБГАЧА ТАЪЛИМ ТИЗИМИ ҲАҚИДА НИМА ДЕЙИЛГАН??? » Навоий вилояти мактабгача таълим бошқармаси\n“Ким Ватанга содиқ бўлса мендирман ўша!” шиори остида тарғибот тадбирлари ўтказилмоқда.\nКИМ ВАТАНГА СОДИҚ БЎЛСА МЕНДИРМАН ЎША!\n“Бутунжаҳон бағрикенглик куни”га бағишланган маънавий-маърифий тадбирлар ўтказилди.\nASOSIY YANGILIKLAR ЯНГИ ТАҲРИРДАГИ "ТАЪЛИМ ТЎҒРИСИДА"ГИ ҚОНУНДА МАКТАБГАЧА ТАЪЛИМ ТИЗИМИ ҲАҚИДА НИМА ДЕЙИЛГАН???\n14-10-2020, 09:07 admin 2 548\nЎзбекистон Республикасининг 2020 йил 23 сентябрдаги “Таълим тўғрисида”ги ЎРҚ-637-сон Қонунининг мазмун моҳияти ва кенг аҳамиятини соҳа ходимлари ўртасида кенг тарғиботини амалга ошириш юзасидан вилоят Мактабгача таълим бошқармасининг фаоллар залида тарғибот тадбири ўтказилди.\nМазкур Қонун 75 модда ва 11 бобдан иборат бўлиб, мактабгача таълим тизими ҳақида 8-моддада батафсил қуйидагилар келтирилган:


Москвада ўлик ҳолда топилган ўзбекистонликнинг шахси аниқланди\n27 сентябр 2021, Тошкент вақти: 23:39\nТашқи меҳнат миграцияси агентлигининг Москвадаги ваколатхонаси оғзига ғишт тиқиб ўлдирилган ўзбекистонликнинг шахсини аниқлади ва унинг жасадини ватанига қайтариш ҳаракатини қилмоқда. Бу ҳақда агентлик 9 сентябрь куни расман билдирди.\nМаълум қилинишича, ўлик ҳолда топилган ўзбекистонлик 1990 йилда туғилгани, унинг кимлиги аниқланган. Бироқ агентлик унинг исми-шарифини ошкор этмади.\n“Унинг яқин қариндошлари билан алоқа ўрнатилиб, жасадни Ўзбекистонга қайтариш бўйича тегишли ҳужжатлар расмийлаштирилмоқда”,-дейилади агентлик баёнотида.\nБундан ташқари Россиянинг ҳуқуқ-тартибот идоралари ходимлари билан алоқалар ўрнатилиб, мазкур ҳодиса назоратга олинди.\nОзодлик радиоси 6 сентябрь куни Москвада оғзига ғишт тиқилган мигрантнинг жасади топилгани тўғрисида хабар берган эди.


ДИННИ НИҚОБ ҚИЛИБ, ТЎҒРИ ЙЎЛДАН АДАШМАНГ! » Фориш тумани ҳокимлиги расмий сайти\nФориш тумани ҳокимлиги » Янгиликлар » ДИННИ НИҚОБ ҚИЛИБ, ТЎҒРИ ЙЎЛДАН АДАШМАНГ!\nИнсоният ақл-заковатининг маҳсули бўлган шундай кашфиётлар борки, улар бир пайтнинг ўзида ҳам эзгуликка, ҳам ёвузликка хизмат қилиши мумкин.\nМасалан, Альфред Нобель динамитни ихтиро қилганида тоғ кончилари меҳнатини енгиллаштиришни ният қилган бўлсада, бу янгилик бир кун келиб инсоният бошига мусибат келтира бошлади. Ядровий реакцияларнинг мислсиз куч-қудратини кашф этган олимлар ҳам ушбу ихтиро асосида яратилган қуроллар башариятга фақат кулфат олиб келишини тасаввур этмаган бўлсалар керак.\nБугунги кунда бутун инсониятга хавф солаётган диний экстремистик оқимлар ҳам ўз тарафдорлари сонини кўпайтириши ва бузғунчи ғояларни тарғиб қилиш мақсадида интернет тизимидан кенг фойдаланмоқдалар.\nХусусан, Тунис, Миср, Ливия, Бахрайн, Эрон, Сурияда бўлиб ўтган тартибсизликларда интернет хизматидан кенг фойдаланилгани ҳеч кимга сир эмас. Сўнгги йилларда террористик ташкилотлар ғояларини тарғибот-ташвиқот қилишга қаратилган веб-сайтларнинг сони 20 тадан, кейинги ўн йилда 3000 тадан ортгани ҳақида маълумотлар берилмоқда.\nУшбу тоифадаги сайтлар бир томондан террорчи ташкилотларнинг фаол аъзоларига, иккинчи томондан террорчиларнинг асл мақсад-муддаоларини билмайдиган, уларни «курашчилар», «мухолифат» ва шу каби сифатлар билан қабул қилишга ўрганган одамларга мўлжалланган.\nШу ўринда «ИШИД», «Толибон», «Ҳизбут-таҳрир», «Таблиғчилар» ва «Нурчилар» каби диний экстремистик ва террористик ҳаракат аъзолари дин ниқоби остида диний-маърифий мазмуни бузилган электрон адабиётлар ва турли ахборотлар интернет саҳифаларига жойлаштирилмоқда.\n«Салавийлар» – бу ваҳобийликнинг иккинчи номидир. Салафийлик мафкурасида айрим ўзгаришлар кузатилмоқда. Ғоявий кураш кучайтирилиб, тарғиботда замонавий ахборот коммуникациялардан кенг фойдаланиш, виртуал жамоалар тузиш йўлга қўйилган.\n«Таблиғчилар»нинг мамлакатимиздаги фаолияти сусайган бўлса-да, улар қўшни мамлакатларнинг бизга чегарадош ҳудудларида эркин ҳаракат қилиб бораётгани ҳеч кимга сир эмас. Ҳозирги вақтда «Таблиғчилар»нинг Марказий Осиё бўйича маркази – Бишкек, Покистон ва Бангладешда таълим олиб қайтаётган аксарият МДҲ давлатлари фуқароларининг «Таблиғчилар» таъсирига тушиб қолаётгани кузатилмоқда.\nБугунги кунда террористик ташкилотлар кўпроқ аёллардан асосий қурол сифатида фойдаланишмоқда. Улар аёл кенг жамоатчилик орасида ўзини портлатиш орқали сафдош эркакларнинг «жанговар» руҳини янада кўтаришга хизмат қилади деб уқтирадилар. Ҳатто террорчилар ижтимоий тармоқлар орқали жиҳод қиламиз, деб ёш қизларнинг бошини айлантириб, ўз олдига чақириб, валийси (ота-онаси) розилигисиз никоҳсиз олиб, уларга нисбатан «жиҳодий келинлар» атамасини қўллаган ҳолда, руҳий далда бериб «жиҳод қилишга чорламоқдалар. Маълумотларда таъкидланишича, ўзини портлатиш йўлида аёллардан «ИШИД», «Ҳизбуллоҳ», «Жиҳодчилар» каби террорчи гуруҳлар кенг фойдаланиб келмоқда.\nМасаланинг хатарли жиҳатларидан бири шуки, аёлларни бошқариш эркакларга қараганда осонроқ ва улар онгини заҳарлаш ҳам террорчилар учун анча енгил ҳисобланади. Чунки эркак кишида ўзини эҳтиёт қилиш инстинкти аёлларга нисбатан кучлироқ экан. Айрим аёллар ўзларига нисбатан бўлаётган ноҳақликлар, паст назар ёки «оддий буюм» сифатида бўлаётган муаммолардан норози бўлиб, яшаётган ёки келажакда яшайдиган ҳаётларидан қутилиш мақсадида экстремистлар қурбонига айланмоқда. Уларнинг яна бир нозик жиҳати шундаки, ахборот олишга бўлган қизиқишнинг устунлиги. Аёл ҳар қандай шов-шувли маълумотларга қизиқувчан бўлади ва шов-шувли ахборотларни тарқатиш орқали ўз ижтимоий фаоллигини намойиш қилишга уринади.\nМамлакатимиз мустақиликка эришгач, хавфсизликни таъминлаш вазифаси долзарб аҳамият касб этди. Чунки дунё майдонида терроризм ва диний ақидапарастлик оқими, буюк давлатчилик шовинизми тарафдорлари дунёга ҳукмронлик қилишга интилиш баробарида кўплаб давлатлар қатори мамлакатимизнинг ривожланишига турли йўллар билан таҳдид қиляптилар. Жаҳон миқёсида инсон онги ва қалби учун кураш шиддат билан давом этмоқда. Унда синаш учун қўйилган ғоя агар қалбдан жой олса, инсон маълум мақсад йўлида ҳаракатга келтиради. Иродаси бақувват, маънан юксак, ўз мустақил фикрига эга инсон алдовларга учмайди. Маънавий жасорат орқали ҳар қандай шаклдаги ёт ғояларни енгади, унга қарши курашади.\nтуман бош имом хатиби


Киев яқинида журналист Шеремет ўлимига оид ишни кўриб чиққан судья ўлик ҳолда топилди\n25 октябр 2021, Тошкент вақти: 00:59\nЖурналист Павел Шеремет ўлими бўйича ўтказилган маҳкама мажлисларидан бири, Киев, 2020 йил октябри\nКиев яқинидаги Погреби қишлоғида журналист Павел Шеремет ўлими билан боғлиқ ишни кўриб чиққан судья Виталий Писанец ўлик ҳолда топилган. У мазкур жиноятни амалга оширишда гумонланганларнинг ҳибс муддатини бир неча бор чўздирган эди.\nПисенецнинг ўлимига нима сабаб бўлгани очиқлангани йўқ, бироқ Давлат тергов бюроси “қасддан одам ўлдириш” моддаси бўйича жиноят иши очган.\nЖурналист Павел Шеремет 2016 йилнинг 20 июль куни Киевда ўлдирилганди. Ўша куни у тонгги радиоэфирни олиб бориш учун ишга отланган, бироқ студиягача етиб боролмаган – журналист бошқариб бораётган автомобиль унинг тагига ўрнатилган портлаш мосламаси ёрдамида портлатилган.\n2019 йил декабрида терговчилар қотиллик фош этилганини билдирганлар, бунинг ортидан уч нафар украиналик – мусиқачи Андрей Антоненко, болалар кардиохирурги Юлия Кузьменко ва ҳарбий ҳамшира Яна Дугарь ҳибсга олинган. Уларнинг барчаси Донбассдаги аксилтеррор амалиётларида иштирок этишган. Гумонланувчилар ўзларига қўйилган айбловни тан олишмаган.


13:08 / 22.08.2020 1013 pdf Ўқиш режими + -\nРуҳий тарбия машойихлари нафсни поклаш ва ахлоқни сайқаллаш ишида энг муҳим воситалардан бири «муробата» эканини алоҳида таъкидлайдилар. Уларнинг истилоҳида нафсни Аллоҳ таолонинг тоатида жиловлаш ва яхшиликни лозим тутиб, унда бардавом бўлишга «муробата» дейилади.\nБошқачасига айтганда, нафсни жиловлаш ва уни тергаб туришни тартибли ва давомли равишда йўлга қўйишдир. Бунга мушората, муроқаба, муҳосаба, муоқаба, мужоҳада ва муотаба мақомлари орқали эришилади. Энди мазкур олти мақом билан бирма-бир танишиб чиқайлик.\nбиринчи мақом мушората\n«Мушората» луғатда «икки тарафлама шартлашиш» маъносини англатади. Бу сўз аслида фиқҳ илмига оид истилоҳ бўлиб, мол эгаси бўлмиш тижоратчининг ўзига шерик танлаб, унга шерикчилиги асосини баён қилувчи шартлар қўйишига айтилади. Бундай шартлашишдан асосий мақсад фойданинг саломатлигини таъминлаш бўлади.\nРуҳий тарбия устозлари наздида ақл охират йўлидаги тижоратчи, унинг бу тижоратдан кўзлаган фойдаси нафсни поклашдир. Чунки нафс покланмагунича ютуққа эришиб бўлмайди. Ушбу тижоратда ақл ўзига нафсни шерик қилиб олади. Худди савдодаги тожир ўз шеригини ва хизматчисини ҳисобга тутиб, тергаб турганидек, ақл ҳам нафсни ҳисобга тутиб, тергаб туради, ўзаро шартномани бажаришни талаб қилади.\nҲар бир мўмин банда Бомдод намозини ўқиб бўлганидан кейин, худди эрталаб сотувчисига савдо молини топшираётган тожирга ўхшаб, нафси билан мушората – шартлашишни янгилаб туриши лозим.\nБанда ўз нафсига: «Эй нафс, билиб қўй, менинг умримдан бошқа савдо молим йўқ. Бугун ундан бир бўлагини савдога қўймоқдаман. Унинг фойдасидан умидворман, буни зинҳор унутмагин ва шунга қараб ҳаракат қилгин», демоғи лозим бўлади.\nиккинчи мақом муроқаба\n«Муроқаба» зийраклик билан қаттиқ кузатиб боришдир. Нафси билан шартлашган банда уни муроқаба қилиб туриши керак. Нафсни зинҳор муроқабасиз, ўз ҳолига ташлаб қўйиш мумкин эмас. Нафс муроқабасиз қолиши билан йўлдан тояди ва туғёнга кетади. Муроқабани тушуниб етишда ва уни йўлга қўйишда Қуръони Карим оятлари, Расулуллоҳ соллаллоҳу алайҳи васалламнинг ҳадислари бош омил бўлади.\n«Албатта, Аллоҳ устингиздан кузатиб турувчидир» (1-оят).\nИнсонларни яратган, ҳар бир нарсани билувчи ва кўрувчи Зотнинг Ўзи кузатиб туриши нақадар таъсирчан, нақадар масъулиятли ҳолдир.\n«Ҳар бир жоннинг қилган касби устида турувчи Зот ким?» деган (33-оят).\nЯъни, ҳар бир жоннинг нима қилаётганини билиб, кўриб, кузатиб, ҳисобга олиб турувчи ким? Албатта, Аллоҳ азза ва жалла. Бу ҳақиқатни идрок қилган ҳар бир жон ўзини ўнглаб олиши керак.\nعَنْ عُمَرَ بْنِ الْخَطَّابِ رَضِيَ اللهُ عَنْهُ ، قَالَ رَسُولُ اللهِ صلى الله عليه وسلم عِنْدَمَا سُئِلَ عَنِ الْإِحْسَانِ: «أَنْ تَعْبُدَ اللهَ كَأَنَّكَ تَرَاهُ، فَإِنْ لَمْ تَرَاهُ فَإِنَّهُ يَرَاكَ». رَوَاهُ الْخَمْسَةُ.\n«Расулуллоҳ соллаллоҳу алайҳи васалламдан эҳсон ҳақида сўралганида: «Аллоҳга худди Уни кўриб турганингдек ибодат қилмоғингдир. Гарчи сен Уни кўрмасанг-да, У сени кўриб туради», дедилар».\nИмом Бухорий, Муслим, Абу Довуд, Термизий ва Насоий ривоят қилганлар.\nШундан келиб чиқиб, мусулмон одам ҳар лаҳзада Аллоҳ таоло уни кўриб тургандек ихлос билан яшамоғи, У Зотнинг розилигини олишга ҳаракат қилмоғи керак. Агар бу олий мақомга эришишга ожизлик қилса, ҳар лаҳзасини Аллоҳ таоло мени кўриб турибди, деган эътиқод билан ўтказиб, ўшанга яраша ҳаракатда бўлмоғи лозим. Ана ўшандагина эҳсоннинг қуйи даражасига эришади.\nРивоят қилинишича, машойихлардан бирининг ёш шогирди бор эди. Шайх уни эҳтиром қилар ва бошқалардан устун қўяр эди. Шогирдларидан бири: «Бу ёш болани шунчалик ҳам ҳурмат қиласизми, ахир биз машойихлармиз-ку?!» деди. Шайх уларни тўплаб, қўлларига биттадан қуш ва пичоқ бериб, ҳар ким уни ҳеч ким кўрмайдиган жойда сўйиб келишини буюрди.\nБир оздан кейин ҳамма ўзига берилган қушни сўйиб келди. Фақат ёш шогирдгина қўлида тирик қуш билан турарди. Шайх ундан: «Сен қушни нимага сўймадинг?» деб сўради.\n«Мен ҳеч ким кўрмайдиган жойни топа олмадим. Қаерга борсам, Аллоҳнинг назар солиб турганини билдим», деди.\nШунда катта ёшли шогирдлар, бу боланинг ҳақиқатан ҳам ҳурматга сазовор эканини тан олишди.\nБанда ўзининг ҳар бир ҳолатини Аллоҳ таоло кўриб турганини ҳис этиб, яхши амалларни қилса ва ўзини одоб доирасида тутса, муроқабага амал қилган бўлади. Мисол учун, ўтирганда, ухлаганда ёки қазои ҳожатга борганда ният билан исломий одобларга риоя қилса, муроқабага амал қилган бўлади.\nБанданинг тоатда тургандаги муроқабаси ихлос қилиш, тоатни мукаммал ва гўзал тарзда адо этиш ила бўлади.\nМаъсиятда тургандаги муроқабаси тавба, надомат чекиш, маъсиятдан ажраб чиқиш, уялиш ва мазкур маъсиятга қайтмасликка азму қарор қилиш ила юзага келади.\nБанданинг мубоҳ нарсалардаги муроқабаси одобга риоя қилиш, неъмат берувчининг фазлини тан олиш ва неъматга шукр қилиш ила пайдо бўлади.\nКиши ўзининг барча ҳолатларида ҳам сабр қилиш лозим бўлган синовдан ёки шукр қилиш лозим бўлган неъматдан холи бўлмайди. Булар ҳам муроқаба ҳисобланади. Балки банда ўзининг барча ҳолатида унга фарз қилиниб, адо этиш лозим бўлган нарсалардан, ман қилиниб, тарк этиш лозим бўлган нарсалардан, мандуб қилиниб, Аллоҳ таолонинг мағфиратига тезроқ етишга ва бошқа бандалар билан мусобақалашишга қизиқтирилган нарсалардан, мубоҳ бўлиб, банданинг жисмига ва қалбига фойдаси, тоатига ёрдами бор нарсалардан ажрамаган ҳолда бўлади.\nБу нарсаларнинг барчасининг ўз чегараси бор. Давомли муроқаба ила уларнинг риоясини қилиб туриш керак.\nАллоҳ таоло Талоқ сурасида марҳамат қилади:\n«Ким Аллоҳнинг чегараларидан чиқса, ҳақиқатан, ўзига ўзи зулм қилибди» (1-оят).\nБанда ушбу нарсаларда доимий равишда ўзини ўзи кузатиб туриши лозим. Агар фарзларни адо қилиб бўлса ва фазилатли ишларга қудрати етса, энг афзал амални танлаб адо этсин.\nКим имкони бўлиб туриб ортиқча фойдани ўтказиб юборса, ғурурга кетган бўлади. Фойдалар эса фазилатларни жамлаш ила кўпаяди.\n11:02 / 22.08.2020 1436\nАсрандининг қандай ҳақлари бор?\n16:00 / 22.08.2020 1277\n1065 13:00 / 30 январь\n5538 10:57 / 17.08.2018\n2037 19:02 / 10.11.2018\n1882 05:00 / 01.03.2017


Андалус тарихидан бир лавҳа | Azon.uz - Ахборот-таҳлилий портал\n2020 йил 14 июл, сешанба\nАндалус тарихидан бир лавҳа\n2207 09:00 19.08.2019\nУ вақтлар мен кичкина эдим. Махфий ишларни унча тушунмасдим. Аммо қачон мактабдан келиб дадамга "муқаддас китоб"дан ёдлаганимни ва испан тилидан ўрганганларимни айтиб берсам, у кишининг изтиробга тушиб, ранги сарғайганини кўрар эдим. Кейин дадам мени шундай қолдириб ҳовлининг бир чеккасидаги хонасига кетар ва бир неча соат ўша ерда ўтирар эди. Ҳеч кимни эшикка яқин йўлатмасди. У ерда нима билан шуғулланишини билмас эдим. Кейин у ердан кўзлари қизарган ҳолда чиқарди. Менимча у киши узоқ йиғлаган эди. Гоҳида менга изтиробли ва маҳзунли боқар, худди бир нарса демоқчи бўлгандай лаби қимирларди. Мен у кишини тингламоқчи бўлиб олдида қараб турсам, менга ҳеч нарса демасдан бурилиб кетиб қоларди. Онам мени мактабга кузатаётиб доимо кўзи ёшланар, шавқ ва ҳарорат билан юзимдан ўпарди. Кейин кетаётсам чақириб, яна ўпарди. Менга сира тўймасди. Доим ортимдан йиғлаб қолар эди. Кун бўйи у кишининг кўз ёши ҳароратини юзимда ҳис қилардим. Онамнинг йиғлашларидан таажжубланардим, аммо сабабини ҳеч била олмасдим. Мактабдан қайтсам мени соғинч ва шавқ билан кутиб оларди. Ҳолати гўё мени ўн йил кўрмагандек эди.\nОтам ва онам мендан сал узоқлашишса испан тилидан бошқа тилда пичирлаб гаплашганларини сезардим. Аммо улар нима деяётганларини тушунмасдим. Агар уларга яқинлашсам улар гапни тўхтатиб, испанча гапиришга ўтар эдилар. Мен бундан таажжубланардим. Гоҳида алам ҳам қиларди. Ўзимча ҳар хил гумонларга ҳам борардим. Баъзан "мен буларнинг ўғиллари бўлмасам керак " деб ўйлардим. Гўё булар мени йўлдан топиб олиб ўзларига фарзанд қилиб олишгандай туюлар ва уйнинг бир чеккасига бориб олиб аччиқ-аччиқ йиғлардим. Аламлар кетма-кетлигидан бошқа болалардан ажралиб қолдим. Улар билан ўйнамасдим. Доим ёлғизланиб, бошимни кафтларим орасига олиб бу мушкулотларга ечим излар эдим. Кейин руҳоний енгимдан тортиб, черковга ибодат қилишга олиб кетар эди.\nОнам яна фарзанд кўрдилар. Отамга бу хушхабарни етказганларида у киши хурсанд бўлмади. Ўрнидан туриб оёқларини судраб, руҳоний ҳузурига йўл олдил. У болани чўқинтириши керак эди. Мен отамнинг орқасидан бордим. У кишининг бошлари эгилган эди. Юзларида эса маҳзунлик ва умидсизлик зоҳир эди. Руҳонийни олиб келиб, онам ҳузурига киришди. Онамнинг юзларини оқариб кетганини кўрдим. Кўзлари бақрайиб қолган эди. Чақалоқни хавф ва эҳтиёткорлик билан руҳонийга беришди. Кейин кўзларини юмдилар. Мени эса бу томошаларни англай олмай аламим ошар эди.\nПасха байрами келди. Ғарнота хушбўйлик ва нурга беланди. Ҳамро қасри машъалалар билан ял-ял ёнар эди. Унинг айвон ва минораларида хочлар ялтирар эди. Кеча қоронғусида отам мени чақирдилар. Уйдагилар ҳаммаси ухлаган эди. Сукут сақлаган ҳолда мени ўз хоналарига, муқаддас ҳарамларига етакладилар. Юрагим ҳаяжондан ёрилгудай урар эди. Аммо мен ўзимни мардликка олиб тутдим. Хонага кириб унинг ўртасига етгач отам эшикни маҳкам ёпиб, чироқ қидира бошлади. Мен хона ўртасида зулматда туриб қолдим. Бу ҳол менга бир неча йилдай туюлди. Кейин отам ўша ердаги кичкина чироқни ёқди. Атрофимга боқдим. Хона бўм-бўш эди. У ерда мен кутган ажойиботлар йўқ эди. У ерда фақатгина гилам ва токчада китоб бор эди. Деворда эса қилич осиғлиқ турарди. Падарим мени гиламга ўтирғизиб, узоқ тикилди. Отамнинг боқиши, макон қўрқинчи ва кечанинг сокинлиги бир бўлиб, кеча ўзгача туюлди. Гўё мен дунёдан ажралиб бошқа дунёга тушиб қолгандай эдим. Ҳис қилган нарсаларимни баён қилиб бера олмайман. Кейин отам қўлларимни меҳр билан қўллари орасига олди ва паст овозда деди:\n"Ўғлим, ёшинг ҳам ўнга борди. Катта бўлиб қолдинг. Мен сенга узоқ вақтдан бери яшириб юрган бир сирни очмоқчиман. Уни онангга ҳам, аҳлингга ҳам , дўстларингга ҳам , бошқа инсонларга ҳам айтмасдан қалбингда сақлай оласанми? Сендаги шу сирга бўлган биргина ишора отангни "тафтиш девони " жаллодларига рўбарў қилади".\nЁшим кичик бўлса ҳам "тафтиш девони" нима эканини яхши билар эдим. Ҳар куни ўқишга бориб-келар эканман, уларнинг қурбонларини кўрар эдим. Улар эркакларни дорга осар, оловда куйдиришар, аёлларни эса токи ўлгунича сочидан осиб қўйишар, қорнини ёришар эди. Мен дадамнинг саволларига жавоб бермай сукут қилдим. Дадам менга :\n– Нега жавоб бермайсан ! Сенга айтадиган гапларни сир сақлай оласанми? – деди.\n– Ҳа, – дедим.\n– Онангдан ҳам, сенга энг яқин инсонлардан ҳам сақлай оласанми? – деб сўради.\n– Ҳа , – дедим.\n– Яқинроқ кел, яхши қулоқ сол. Мен баланд овозда гапира олмайман. Деворда ҳам қулоқ бор. Мени эшитишса “тафтиш девони"га айтиб, тириклайин оловда куйдиришлари мумкин.\nМен дадамга яқин бориб:\n– Қулоғим сизда ота, – дедим.\nОтам токчада турган китобга ишора қилиб :\n– Бу китобни биласанми? – деб сўради.\n– Йўқ , – дедим.\n– Бу Аллоҳнинг китоби, – деди.\n– Аллоҳнинг ўғли Ясуъ келтирган "Муқаддас китоб"ми? – дедим.\nДадам изтиробга тушиб:\n– Йўқ, бу Воҳид, Аҳад, Фард ва Сомад ҳамда туғмаган ва туғилмаган, бирор-бир шериги бўлмаган Аллоҳ таолонинг махлуқларининг энг афзали , Набийларининг саййиди , бизнинг саййидимиз Муҳаммад саллоллоҳу алайҳи ва салламга нозил қилган китоби Қуръондир.\nМен кўзимни катта-катта очдим. Ҳеч нарсани тушунмас эдим.\n– Бу Исломнинг китобидир. Исломни эса Аллоҳ Муҳаммад алайҳиссалом орқали бутун инсониятга юборган. Бу дин узоқда саҳролар ва денгизлар ортида, Макка шаҳрида саҳройи, қолоқ, мушрик ва жоҳил қавм ичида зоҳир бўлди. Уларни тавҳидга бошлади. Уларга бирликни, қувватни, илм ва маданиятни ҳадя қилди. Улар бу дин билан машриқ-у мағрибни фатҳ қилиб, бу яриморолга, Испанияга кириб келишди. Бу ернинг подшоҳи золим, тошбағир эди. Унинг ҳукумати ҳам золим эди. Халқи эса мазлум, фақир, жоҳил ва қолоқ эди. Мусулмонлар бу золим подшоҳни ўлдириб, золим ҳукуматни йўқ қилишди. Испанияни эгаллашди. Инсонлар ўртасида адолат ўрнатишди. Уларга яхшилик қилишди. Мол-жонларига омонлик беришди. Улар бу диёрда саккиз юз йил туришди. Саккиз юз йил.....Бу диёрни энг ривожланган , энг гўзал диёрга айлантиришди. Ҳа ўғлим, биз мусулмон араблармиз.\nМенинг таажжуб, даҳшат ва хавфдан тилим қотиб қолган эди. Дадамга:\n– Нима?! Биз мусулмон араблар?! – дедим.\n– Ҳа ўғлим, сенга айтмоқчи бўлган сирим шу эди. Бу диёрнинг соҳиблари бизмиз. Душманларимиз қўлига ўтиб кетган бу қасрларни биз бино қилганмиз. Қўнғироқлар чалинадиган ушбу минораларни биз кўтарганмиз. Унда азон янграр эди. Мана бу роҳиблар туриб олиб Инжил ўқийдиган черковлар аслида масжидлардир. Уларни биз қурганмиз. Уларда бизнинг имомларимиз қавмлари билан биргаликда Аллоҳ олдида саф тортиб Қуръон тиловат қилишар эди. Ҳа ўғлим, биз мусулмон араблармиз. Испаниянинг ҳар бир бурчагида бизнинг изимиз бор. У ердаги ҳар бир қарич тупроқ остида бизнинг боболаримизнинг, шаҳидларимизнинг ҳоки бор. Ҳа, бу шаҳарларни биз бино қилганмиз. Бу кўприкларни биз қурганмиз. Шу йўлларни биз ётқизганмиз. Мана бу каналларни биз қазиганмиз. Бу дарахтларни биз экканмиз.\nАммо мана қирқ йилдирки, эшитаяпсанми ўғлим... қирқ йилдирки, бу диёрнинг охирги ҳукмдори , бизнинг ҳукмдоримиз Абу Абдуллоҳ Сағир испанлар ваъдасига, улар аҳдига алданиб Ғарнота калитларини уларга топшириб, уммат қўриқхонасини уларга мубоҳ қилди. Аждодлар ҳокини уларга топширди. Ўзи эса Мағриб саҳроларига йўл олди. У ўша ерларда ёлғиз бир ўзи ҳайдалган, қувилган ҳолда вафот этди. Улар бизга ҳуррият, адолат ва истиқлол ваъда қилишган эди. Ҳукуматга эга чиқишгач барча аҳдларини бузишди. Тафтиш девонини ташкил қилишди. Мажбуран бизни насронийликка киргизишди. Тилимиздан айиришди, болаларимизни насроний қилиш учун биздан тортиб олишди. Яширин ибодат қилишимизнинг сабаби шу. Хафалигимиз боиси динимизда имтиҳонга учраганимиз ва болаларимизнинг исломдан айрилганидир.\nҚирқ йилдирки, биз ана шу азобларга сабр қилиб келамиз. Аллоҳнинг кенгчилигини кутамиз. Ноумид бўлмаймиз. Зеро умидсизлик динимизда ҳаромдир. Динимиз қувват, сабр ва жиҳод динидир.\nСир ана шудир ўғлим. Уни яширгин. Билгинки, отангнинг ҳаёти сенинг лабингга муаллақдир. Аллоҳга қасамки, мен ўлимдан қўрқмайман. Аллоҳга йўлиқишни ёмон кўрмайман. Аммо мен сенга динингни, тилингни ўргатгунимча, сени куфр зулматидан иймон нурига олиб чиққунимча яшамоқни ҳоҳлайман. Энди бориб ухла ўғлим...\nШундан сўнг қачон Ҳамро қасри айвонларини, Ғарнота минораларини кўрсам баданимда ғалати титроқ турадиган бўлди. Мен шавқ ва маҳзунликни, нафрат ва муҳаббатни ҳис қилар эдим. Кўпинча ўзимни унутар эдим. Ҳушим ўзимга келганда Ҳамрога хитоб ва итоб қилаётган бўлар эдим:\n"Эй Ҳамро! Эй ҳажрдаги севгилим! Сени бино қилганларни, сенга ақл ва руҳларини ғизо қилганларни, сени қонлари ва кўз ёшлари ила суғорганларни унутдингми? Улар замонини билмаганга олаяпсанми? Улар муҳаббатини инкор қилаяпсанми? Сенинг бағрингда ов қилган ҳукмдорларни, сенинг устунларингга суянганларни, сенга улуғлик, буюклик, гўзаллик ва кўркамлик берганларни унутдингми? Улар гапирганда дунё тинглар эди. Улар амр қилса замон лаббай дер эди. Азон ўрнида қўнғироққа, имомлар ўрнида роҳибларга ўрганиб қолдингми?"\nСўнгра мени бирор-бир девон жосуси эшитиб қолишидан қўрқиб отам берган араб тили дарсларини ёдлаш учун уй томон шошар эдим. Ҳали ҳам ёдимда. Отам менга араб тили ва ёзувини ўргатар эди. Олдин испан ёзувини ёзиб, сўнгра унинг ёнида араб ҳарфларини ёзиб, бир-бирига солиштириб ўргатар эди. Кейин диний китобларни ўргатди. Таҳорат олиш ва намоз ўқишдан сабоқ берди. Иккимиз бу қўрқинчли хонада бирга намоз ўқий бошладик. Отам мени сирни очиб қўйишимдан хавотирда эди. Гоҳида онамни менинг олдимга юбориб, мени синовдан ўтказар эди. Онам мендан :\n– Отанг сенга нимани ўргатаяпти? – деб сўради.\n– Ҳеч нарсани , – дедим.\n– Отанг сенга ниманидир ўргатаётганларини биламан. Мендан яширма, – деди.\n– Дадам менга ҳеч нарса ўргатмаяпти, – дедим.\nМен араб тилини ўргандим. Қуръонни тушуна бошладим. Диннинг асосларини ўргандим. Отам менга ўзларининг Аллоҳ йўлидаги дўстларини таништирдилар. Энди биз уч киши бўлиб намоз ва Қуръон ўқий бошладик.\nКейинчалик тафтиш девонининг қаттиққўллиги янада кучайиб кетди. Қолган мусулмонларни қаттиқ азоблай бошлади. Ҳар куни йигирма-ўттизта мусулмон дорга осилар, оловда куйдирилар эди. Юзлаб инсонлар ҳар куни даҳшатли қийноқларга солинар эди. Уларнинг тирноқларини суғуришар, нафаси қайтиб қолгунча сув ичиришар, оёқ ва баданларини қизиган темир билан куйдиришар, бармоқларини кесиб, гўштлари парчалангунча дарралашар эди.\nУзоқ вақт шундай давом этди. Бир куни дадам менга шундай деди:\n"Ўғлим, мен куним битганини ҳис қилиб турибман. Мен анавилар қўлида шаҳид бўлишни ҳоҳлайман. Шояд Аллоҳ менга жаннатни насиб қилса. Катта ютуққа эришган бўлар эдим. Сени Аллоҳнинг ёрдами билан зулматдан нурга чиқардим. Катта омонатни сенга юкладим. Агар менга бир гап бўлса, бу амакингга бўйсунгин. Унга хилоф қилма".\nБир неча кун ўтгач зулматли кечада ўша амаким келди ва менга ўзи билан кетишимни айтди. Бизга мусулмонлар диёри Мағрибга кетиш имкони пайдо бўлган экан. Мен у кишига: "Ота-онамчи?" – дедим. У киши мени уришди: "Отанг менга итоат қилишингни буюрмаганми?»\nМен амакимга итоат қилиб йўлга тушдим. Биз шаҳардан узоқлашиб, зулмат қаърига кириб кетдик. Амаким менга:\n" Ўғлим, сабр қил. Аллоҳ тафтиш девони қўлида ота-онангга саодат насиб қилди", деди.\nМағриб диёрига ўтиб кетган бу бола буюк мусанниф Муҳаммад ибн Абдурраҳмон Андалусий эди. Аллоҳ у зотнинг илми ва таснифотларидан бизни фойдалантирсин. Омин !\nАбдуқодир ПОЛВОНОВ таржимаси\nИлк учиш қурилмаси\n980 15:00 05.07.2020\n1398 09:00 25.06.2020\nҚуртуба. Католик соборига айлантирилган Жоме масжиди\n1240 13:30 15.06.2020\nАндалусияни забт этган зот\n2065 00:00 04.03.2020\nҲозирги Испания ҳудудларида халифа бўлган зот\n1757 12:20 07.02.2020\nАввал христиан роҳиби, охирда исломнинг буюк олими бўлган Абдуллоҳ\n1805 19:20 24.01.2020


Тошкент вақти билан соат 15:50 да “Элтуз” нашри мухбири Сид Янишев билан бир лаҳза боғланишга муваффақ бўлди:\n“УВДга олиб кетишяпти! Тамом, гапириш мумкин эмас!”, дейишга улгурди у “Элтуз” мухбири қўнғироғига жавобан.\nСид Янишев илгари рус тилидаги “Бизнес-Вестник Востока”, “Зеркало XXI” рўзномалари мухбири бўлган. “Газета.ру”, “Ferghana.ru”, IWPR нашрлари билан ҳамкорлик қилган. У Марказий Осиё ПЕН-клуби аъзоси ҳамдир.


Boston Dynamics компанияси Spot роботи чўпонлик қилиши мумкин (видео) - Parstoday\nBoston Dynamics компанияси Spot роботи чўпонлик қилиши мумкин (видео)\nмай 21, 2020 16:54 Asia/Tashkent\nBoston Dynamics компаниясининг Spot роботи турли юмушларни уддалагани тасвирланган видеоларни кўпчилик кўрган, бироқ Янги Зеландиянинг Rocos компанияси шу турдаги қурилмадан қишлоқ хўжалигида ҳам фойдаланиш мумкинлигини кўрсатиб берди.\nБу ҳозирча фақатгина имкониятлар намойиши бўлиб, келажакда амалга оширилиши мумкин. Rocos компанияси Boston Dynamics билан ҳамкорликда дастурий платформа яратиш ниятида, бу эса Spot роботига видеода кўрсатилган ҳаракатларни бажариш имконини беради.\nЯъни у қўйларни боқишда, ҳосилни текшириш ва реал вақтда маршрутлар харитасини яратишда ёрдам бериши мумкин. Rocos’нинг маълум қилишича, бу турдаги роботлардан қишлоқ хўжалигида фойдаланиш озиқ-овқат маҳсулотлари ишлаб чиқариш самарадорлигини, ҳосилдорликни баҳолаш аниқлигини оширади ва ишчиларга енгиллик яратади.\nҲозирча мазкур платформа қачон тайёр бўлиши номаълум, бироқ Boston Dynamics роботларининг қобилияти ҳисобга олинадиган бўлса, Spot бу турдаги вазифаларни уддалай олиши мумкин.\nАҚШ "Шимолий оқим - 2"га қарши коалиция тузмоқчи(видео)


Қўшилган сана: 2015-07-13 17:57:06\nЭйфел минораси - Франция тимсоли сифатида дунёга танилган, Парижнинг энг таниқли меъморчилик намунаси бўлиб, ўз конструктори Густаве Эйффел шарафига номланган ва йилига 5,5 миллион киши ташриф буюрувчи туризмнинг машхур объектидир.\nМинора 1889-йилдаги Умумжаҳон кўргазмаси учун қурилган. Морис Кошлен ва Эмиел Нугйе томонидан намойиш этилган чизмалар кўргазмага тайёргарликлар эълон қилинган мусобақада биринчи совринни қўлга киритган. Эйфел завқ-у шавқ билан "Франсия 300 метрлик флагшток жойлашган ягона мамлакат бўлади", деб айтган.\nЭйфел минораси - А.Г. Эйфел лойиҳаси бўйича Парижда қурилган металл минора. 19-аср техникаси ютуғи рамзи сифатида Жаҳон кўргазмаси (1889) учун қурилган. 1931 йилгача дунёнинг энг баланд ва оғир иншооти ҳисобланган (бал. 300 м га яқин, массаси 9 минг тонна, шундан 7,3 минг тоннаси металл конструксиялар). Миноранинг қуйи қисми квадрат пирамида шаклида, учида павилон ва маёқ бор, тепасида. диаметри 1,7 м ли майдонча қурилган. Радио эшиттириш ва телекөрсатувларнинг муҳим маркази ҳисобланади. Эйфел минорасини қуришда металл конструксияларни монтаж қилишнинг өша давр учун энг илғор ҳисобланган усуллари қөлланган. Эйфел минораси Париж аҳолиси ва сайёҳлар учун энг қизиқарли көнгилочар маскан ҳисобланади.\nИншоот ажойиб ва тезкор омад олди. 6 ойлик көргазма жараёнида темир "лейди"ни кўргани 2 миллиондан ортиқ киши ташриф буюрди. Йил охирига келиб, қурилиш учун кетган харажатларнинг 3/4 қисми қопланди. Маълум бўлишича, 300 ёзувчи ва рассомлар мунитсипалитет номига конструкцияни "фойдасиз ва кўримсиз" таърифлаб раддиялар ёзганлар.\nМинора Ен кўприги қаршисидаги Марс майдонида қад тиклаган.\nҚурилиш ишлари 300 ишчи билан 2 йил - 1887 йилнинг январ ойидан 1889 йилнинг март ойигача бўлган оралиқда бажарилган. Бундай рекорд натижаларга 12 000 дан ортиқ метал деталларнинг ўлчамлари аниқ кўрсатилган юқори сифатли чизмалар асосида эришилган. 2,5 млн дан ортиқ михпарчинлардан фойдаланилган. Миноранинг баландлиги (унинг юқорисидаги 22 метр узунликдаги телевизион антенна киритилмаган ҳолда) 300 метрни ташкил этади. Минора ўша даврнинг энг баланд бинолари Хеопс пирамидаси 137 м дан деярли 2 баробар баланд эди.\nМеталл конструксиялар оғирлиги 7 300 т ни ташкил этади (умумий оғирлиги эса 10 100 т). Пойдевор бетон асосдан иборат. Кучли шамол вақтида минора чайқалиши 15 см дан ошмайди. Минора 1889 йилдаги көргазмада Париж тимсоли сифатида қурилган ва Парижга кириш аркаси сифатида фойдаланилган.\nПастки қават ўзида 57,63 м аркали равоқни туташтирувчи 4 устунни ифодалаган пирамидани намойиш этади; қуббада Эйфел минорасини биринчи платформаси жойлашган. Бу платформадан ҳам иккинчи 115,73 м аркали равоқни туташтирувчи 4 устунни ифодалаган пирамида-минора кўтарилган. Тўрт устун пирамида ҳолатида поғонама-поғона яқинлашиб, 190 метрлик пирамида шаклини берувчи устунни ифодалаган; учинчи платформада 300 м баландликдаги майдонда гумбазли маёқ мавжуд. Минорага 1792 поғонадан иборат зиналар ва лифт олиб чиқади.


Йўловчи қизнинг ҳаётини сақлаб қолган стюардесса » Ўзбекистон янгиликлари – Zamin.uz\nЙўловчи қизнинг ҳаётини сақлаб қолган стюардесса\n05 март 2017, 08:20\nҲаётда юз берган қуйидаги воқеа ажойиб кинофильмнинг сценарийсига асос бўлиши мумкин.\nШелиа Федрик (Shelia Fedrick) америкалик бўлиб, у Alaska Airlines авиакомпаниясида стюардесса бўлиб ишлайди. Кунлардан бир кун у Сиэтл шаҳридан Сан-Франциско шаҳрига парвозни амалга ошираётган самолётда ўз вазифасини бажараётганда жулдур кийимли, саросимага тушган 14-15 ёшли йўловчи қиз унинг эътиборини тортди, деб ёзади Даракчи нашри.\nҚизнинг ёнида башанг кийинган эркак ўтирарди. “Негадир юрагим нохушликни ҳис қилди”, деб эслайди Шелиа. У қиздан ҳол-аҳвол сўраганда, унинг ўрнига эркак жавоб берди. Бу ҳолат Шелиани шубҳалантирди. Шунда у секингина қизнинг қулоғига “Ҳожатхонага бор, сенга хат қолдирдим”, деб шипшиди. Қиз стюардессанинг хатига жавобан унга ёрдам кераклигини маълум қилди.\nШелиа бу ҳақда учувчиларга маълумот берди, улар эса зудлик билан вазият ҳақида Сан-Франциско шаҳар полициясига ахборот беришди. Самолёт аэропортга қўниши билан полициячилар номаълум эркакнинг қўлига кишан солди. Кейинчалик эркак одам савдоси билан шуғулланиши, қизни сотиш учун олиб кетаётганлиги маълум бўлди.\nШелиа Фредирик ўзининг зийраклиги билан бир инсоннинг ҳаётини сақлаб қолди. Ҳозирда йўловчи қизнинг аҳволи яхши, коллежда ўқийди, уни жиноятчилар қўлидан қутқарган Шелиа эса бундай шубҳали вазиятларда инсон ўзини йўқотмасдан, хотиржам ҳаракат қилиши лозимлигини таъкидлайди.\nЯнгиликлар » Жамият » Йўловчи қизнинг ҳаётини сақлаб қолган стюардесса\n22:24 Самарқанд милицияси меҳмонхонанинг 12-қаватидан ўзини ташламоқчи бўлган қиз ҳаётини сақлаб қолди


44 ёшли турк актрисаси Нургул Ешилчай турмушга чиқмоқда - Daryo\n10:29, 21.09.2020 72046\n44 ёшли машҳур турк актрисаси Нургул Ешилчай тўй куни тўғрисидаги қарорни қабул қилди, деб ёзади «RusTurkey.com».\nМаълум бўлишича, 2021 йилнинг ёз фаслида актриса продюсер Нежати Кожабайга турмушга чиқади. Бир неча йилдан буён бирга яшаб келаётган жуфтлик айнан шу йили тўй қилишни режалаштирган эди, аммо пандемия сабаб тўхтатилган.\n«Биз тўйни бироз кейинроққа қолдирдик, чунки бахтли куним оддий нишонланишини хоҳламайман. Тўйимиз ажойиб тарзда ўтишини истайман, кўплаб меҳмонлар ташриф буюрса. Лекин пандемия даврида бунинг иложи йўқ», − дейди актриса.\nМаълумот учун, Нургул Ешилчай туркиялик театр ва кино актрисаси, у бир неча сериал ва фильмларда бош ролларини ижро этган. У энг кўп маош оладиган актрисалар рўйхатида туради. Шунингдек, бир қатор нуфузли мукофотлар эгаси. Актриса фильмларда суратга тушишдан ташқари театрда ҳам ишлайди, мусиқалар ёзишни яхши кўради.\n«Муҳташам юз йил» сериали юлдузи Марям Узерли яна она бўлади\n«Муҳташам юз йил»даги Хадича султон ва Голливуд актёри Oрландо Блум ўртасида қандай боғлиқлик бор?\n2020 йилнинг кузида тақдим этилиши режалаштирилаётган таниқли актёрлар иштирокидаги турк сериаллари\n13:10 Бугун 1474\n12:59 Бугун 916\n12:47 Бугун 903\n12:10, 27.10.2020 90542\n12:21, 27.10.2020 86500


ЖССТ раҳбари навбатдаги пандемияга тайёрланишга чақирди — Sof.uz\n8.09 11:14 630 Тиббиёт\nКоронавирус пандемияси бу каби сўнгги эпидемия эмас ва жамият келажакдаги пандемияга яхши тайёрланиши керак, деди Жаҳон соғлиқни сақлаш ташкилоти (ЖССТ) Бош директори Тедрос Гебрейесус.\n«Тарих бизга эпидемиялар ва пандемиялар ҳаётнинг бир қисми эканлигини ўргатади. Аммо янги пандемия келганда, дунё бунга ҳозиргидан яхшироқ тайёр бўлиши керак», - деди Гебрейесус Reuters агентлигига.\nЖССТ янги типдаги коронавирусни 11 март куни - деярли олти ой олдин пандемия даражасида деб эълон қилди. Май ойида жаноб Гебрейесус ташкилот яқинлашиб келаётган пандемияга ўз вақтида жавоб берганини даъво қилди. ЖССТ раҳбарининг сўзларига кўра, ташкилот ҳали январ ойида фавқулодда вазият ҳақида огоҳлантирган ва дунё "аралашиш учун етарли вақтга эга эди" ( иқтибос CNBC'дан келтирилди).\nЖон Хопкинс университети маълумотларига кўра коронавирус 27,1 миллиондан ортиқ одамда аниқланган, 889 мингдан ортиқ киши вафот этган. Ўзбекистонда, Соғлиқни сақлаш вазирлиги маълумотларига кўра, 44107 кишида COVID-19 аниқланди, 356 киши коронавирусдан вафот этди.\n24.10 05:34 364 Жаҳон


Саудия ширкати билан қарийб 2.5 млд долларлик энергия шартномаси имзоланди\n11 апрел 2021, Тошкент вақти: 14:48\nЭнергетика вазири Алишер Султонов Саудия Арабистони билан шартномани имзоламоқда.\nЎзбекистон Саудия Арабистонидаги ACWA Power ширкатидан 25 йил мобайнида электр энергияси сотиб олиш тўғрисидаги шартномани имзолади.\nЭнергетика вазирлигининг маълум қилишича, Ўзбекистон бунинг учун Саудия ширкатига 1 миллиард 200 миллион доллар тўлайди. Электр энергиянинг ягона сотиб олувчиси “Ўзбекистон миллий электр тармоқлари ширкати” бўлади.\nСотиб олинадиган электр қуввати Сирдарё вилоятининг Ширин шаҳрида 1500 МВт қувватга эга газтрубина электр станциясини лойиҳалаш, барпо этиш ва ишга тушириш ишларига сарфланади.\nШунингдек, ACWA Power билан 500–1000 МВт электр қуввати ишлаб чиқарувчи шамол электр станциясини қуриш тўғрисидаги шартнома ҳам имзоланди. Вазирликнинг хабар беришича, лойиҳанинг тахминий қиймати 550 миллион -1,1 миллиард долларни ташкил қилади.\nЎтган йил сентябрида Озодлик радиоси Ўзбекистон Энергетика вазирлиги ва Саудия Арабистонининг «ACWA Power» компанияси ўртасида иссиқлик электр станциялари ва шамол электр станцияларини қуриш бўйича асосий шартлар тўғрисидаги битимларни имзолагани ҳақида хабар берган эди.\nШартномада Ўзбекистонда давлат-Саудия хусусий шерикчилик шартлари асосида қуввати 1250 МВт га тенг иссиқлик электр станциялари ва қуввати 1000 МВт га тенг шамол электр станцияларини қуриш режаси ҳақида гап боради.


13 Январь 11:25\n«Қозоғистонда меҳнат фаолиятини амалга ошириш учун иш берувчиларнинг чет элдан 29 292 нафар ишчи жалб қилишига рухсат этилган, бу республика жами ишчи кучининг 0,32%ини ташкил қилади.\nКвота 2019 йил билан таққослаганда (48 700 нафар) 40%, жумладан, 3-чи тоифа бўйича (мутаҳассислар) – 37%, 4-чи тоифа бўйича (малакали ишчилар) 23% қисқартилди», - дейилган хабарда.\nВазирлик матбуот хизматининг маълум қилишича, Ақтўбе, Ғарбий Қозоғистон, Қизилўрда ва Шимолий Қозоғистон вилоятлари 4-чи тоифадаги чет эллик ишчиларни таклиф қилишдан бутунлай бош тортиб, иш берувчилар талабини маҳаллий мутаҳассислар ҳисобидан қондиришни режалаштирмоқда.\n«Квотани қабул қилиш ички меҳнаи бозорини малакасиз хорижий ишчи кучидан ҳимоялашга, кўпроқ қозоғистонлик кадрларни ишга жойлаштиришга имконият яратади. Шу билан бир қаторда малакали чет эллик ишчиларнигина таклиф қилишга замин яратади», - деб таъкидлади вазирлик вакиллари.\n#Ҳудудларни ривожлантириш #ҚР Меҳнат ва аҳолини ижтимоий ҳимоя қилиш вазирлиги


PressReader - Qishloq Hayoti (Village Life): 2017-11-02 - ҲАР ҚАРИЧИ АРДОҚДА БЎЛСА, ЗАМИН САХОВАТИНИ ОЧАВЕРАДИ\nҲАР ҚАРИЧИ АРДОҚДА БЎЛСА, ЗАМИН САХОВАТИНИ ОЧАВЕРАДИ\nЕр – ризқу рўзимиз манбаи. Қишлоқ хўжалиги ишлаб чиқаришининг бош воситаси. Тупроқ унумдорлиги ва ишлаб чиқариш қувватларини ошириш кўп жиҳатдан унга эҳтиёткорлик, тежамкорлик билан муносабатда бўлишга боғлиқ.\nQishloq Hayoti (Village Life) - 2017-11-02 - News - Ўзбекистон Республикаси Олий Мажлиси Қонунчилик палатасининг Аграр ва сув хўжалиги масалалари қўмитаси раиси.\nБозор иқтисодиёти шароитида ер майдонининг ҳажми эмас, ундан кўриладиган даромаду фойда бош мезон ҳисобланади. Бу эса ернинг ҳолати, ундан қандай фойдалана билишга боғлиқ. Таъкидлаш керакки, мустақиллик йилларида ердан фойдаланиш борасида муҳим ишлар амалга оширилди. Бу борада, энг аввало, ҳуқуқий асос яратилди. Шу мақсадда “Ер кодекси” ҳамда “Фермер хўжалиги тўғрисида”, “Деҳқон хўжалиги тўғрисида”ги қонунлар ва бошқа меъёрий ҳужжатлар қабул қилинди. Энг асосийси, қишлоқ хўжалигида ишлаб чиқаришнинг асосини ташкил этувчи омил – ерга муносабат ўзгарди. Хусусан, фермерлик ҳаракатининг кенг қулоч ёзиши, ер қишлоқ хўжалигида ишлаб чиқаришнинг етакчи кучига айланган фермерларнинг ихтиёрига ўтгач, унга меҳр, парвариш ҳам тамомила бошқача тус олди. Унумдорлик, самарадорлик яққол намоён бўлди. Бу, ўз навбатида, қишлоқдаги ижтимоий муаммоларни ҳам ҳал этишга замин яратмоқда.\nТупроғи олтин, суви зар, иқлими бебаҳо юртимизда қишлоқ хўжалиги экинларидан мўл ҳосил олиш имконияти катта. Гап фақат ундан оқилона фойдаланишда. Бу борада ҳам мамлакатимизда узоқни кўзлаб улкан ишлар қилинмоқда.\nПрезидентимиз раҳбарлигида ишлаб чиқилган 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида қишлоқ хўжалигини модернизациялаш муҳим вазифалардан этиб белгиланган.\nДавлатимиз раҳбарининг жорий йил 9 октябрдаги “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чоратадбирлари тўғрисида”ги фармони ҳамда 2017 йил 10 октябрдаги “Фермер, деҳқон хўжаликлари ва томорқа ер эгалари фаолиятини янада ривожлантириш бўйича ташкилий чора-тадбирлар тўғрисида”ги қарори билан мазкур йўналишда амалга ошириладиган чора-тадбирлар мустаҳкамлаб қўйилди.\nПировард мақсад — ҳар қарич ердан унумли фойдаланиш, ер эгаларининг ҳуқуқ ҳамда манфаатлари ҳимоясини кучайтириш, шунинг баробарида, уларда шахсий масъулият ва жавобгарлик ҳиссини ошириш, қишлоқ хўжалигида бозор механизмларини жорий этиш, соҳа равнақига тўсиқ бўлаётган камчиликларни узил-кесил бартараф қилишга қаратилган мазкур ҳужжатда бугунги куннинг усту- вор вазифалари аниқ, чуқур ёндашилган ҳолда белгилаб берилди.\nШу ўринда юқоридаги фармон ва қарорга кўра, ер майдонларидан оқилона фойдаланишнинг ташки2017-2021 лий-ҳуқуқий базаси янада такомиллаштирилиши, соҳада парламент, вакиллик ҳамда жамоатчилик назоратининг таъсирчан тизими йўлга қўйилиши айни зарурат эканини таъкидлаш жоиз.\nАйни пайтда юртимизда қишлоқ хўжалиги маҳсулотларининг 99 фоизидан ортиғи фермер ва деҳқон хўжаликлари ҳамда томорқа ер майдонларида етиштирилади.\nЭндиликда ер майдонларидан самарасиз фойдаланган, қишлоқ хўжалиги экинларини тўлиқ экмаган, агротехник тадбирларни ўз вақтида амалга оширмаган фермер, деҳқон хўжаликлари ва томорқа ер эгаларига нисбатан ер участкаларига бўлган ҳуқуқларнинг бекор қилинишигача бўлган қатъий жавобгарлик чоралари кўрилиши ерга бўлган масъулиятни янада ошириши билан аҳамиятлидир.\nЗеро, ҳар бир хонадонда қут-барака бўлиши, одамларнинг турмушидан рози яшаши, энг аввало, уларнинг ўзига боғлиқ. Бизни боқадиган ер экан, унга муносабат ҳам ўзгариши керак. Ерни увол қилмай, ундан фойдаланишда сусткашликка йўл қўймас эканмиз, оиламизга барака инаверади. Амалга оширилаётган ишлар бизнинг ерга муносабатимиз ўзгаришида муҳим омил бўлади, ҳар қарич заминга ризқу рўзимиз манбаи деб қарашимиз кераклигини англатади.\nСирасини айтганда, қишлоқ хўжалигидаги ислоҳотлар янги босқичга чиқмоқда. Эл фаровонлигини оширишнинг асосий манбаи бўлган ерга муносабатнинг ўзгариши, халқимизнинг дунёқарашида она заминга меҳр ва ундан фойдаланишда масъулиятнинг ошиши бу жараён учун мустаҳкам замин бўлишидан далолатдир.\n“Ер, ер ости бойликлари, сув, ўсимлик ва ҳайвонот дунёси ҳамда бошқа табиий захиралар умуммиллий бойликдир, улардан оқилона фойдаланиш зарур ва улар давлат муҳофазасидадир”. Ўзбекистон Республикаси Конституцияси. 55 – модда.


Икки Аждарҳо « Ўзбекистон Халқ Ҳаракати\n01 February 2016 - 12:24\nТУРКИСТОН ҚАЙҒУСИ – 7\nАфсуски, биз яқин ўтмишимизда ҳам жирканчли иттифоқсизлик сабабли ўз давлатимиздан ажрадик.\n1840 йиллардан бошлаб руслар Ўрта Осиёни истило қила бошладилар. Бу ерда учта хонлик бор эди: Бухоро амирлиги, Хўқанд ва Хива хонликлари. Оврупода илм маданият тараққий қилиб, бутун инсоният оламига уйғониш ёғдусини соча бошлаган бир даврда бу хонликлар хурофот ботқоғига ботиб, жоҳилиятнинг ниҳоятига етган эдилар. Не қобилиятлик Ватан ўғлонлари ўзларининг азиз умрларини Бухоронинг қадимги эски мадрасаларида арабий, форсий тилларни ўрганиш билангина ўтказдилар.\nФоробийлар, Ибн Синолар чиққан бу улуг Ватаннинг ва миллатнинг келгуси истиқболи учун ҳеч ким қайғурмас эди. Шундай аҳволда бўлишларига қарамай, иттифоқсизлик балосининг энг юқори босқичига етганликларини кўрсатиб, душманга қарши бирлашиш ўрнига доимо ўзаро низо ва қон тўкишлар билан шуғулланиб келдилар. Инқироз бўлиш олдида туришларига қарамай, илмсизлик натижасида, бунинг олдини олиш учун қўлларида бор имкониятдан ҳам фойдаланолмадилар, кераклик сабабларини қилмадилар. Ўқиш ўқитиш ишлари ўрта асрдагидан фарқи йўқ эди. Етарлик иқтисодий бойлик мавжуд бўла туриб, давлатнинг мудофаа ишларига ҳеч қандай аҳамият бермадилар. Аскарий тартиб шу эски усулда бўлиб, низомий тартиб киргизилмаган ва замонавий қуроллар йўқ эди. Бундай онгсиз ҳукуматнинг инқироз бўлиши табиийдур. Булар Ватан ва миллат олдида энг кечирилмас жиноятчи одамлар, чунки давлатларини инқирозга, миллатларини қулликка, Ватанларини хорликка олиб келдилар. Қани, Куръон ҳукмига уларнинг амал қилганликлари?\nЯна ўз сўзимизга қайтайлик. Шу билан Қоратепа қўрғонидан ўтгандан сўнгра довон устига қараб тирмашдик. Баъзи бир тоғларда тутаклик (cийрак, кислороди кам) ҳаво борлигини халқ оғзидан эшитган бўлсам ҳам, ўзим кўрмаган эдим. Йўлнинг қийинлиги, тоғнинг тиклигидан от устида туролмай, ҳаммамиз отларимиздан тушиб, яёв юришга мажбур бўлдик. Бироз юрганимиздан кейин юрагимиз уриб, сувлиғимиз (томоғимиз) қисила бошлади. У тоғларда тутак борлиғидан хабаримиз бўлмагани учун тиббий томондан унинг чорасини олдинроқ кўрмаган эканмиз. Йигитлигим тўлиқ, таним соғ тутаги йўқ тоғларда такадек сакраб юрган киши эдим. Бу ерда эса бир қадам юқори босишга ҳеч қайсимизда қувват қолмаганлигидан от қуйруғига осилишиб, минг турли қийинчиликлар билан зўрға довон устига чиқдик. Қарасак, душманга қаршилик кўрсатиш учун тоғ чўққисидаги қисиқ жойга илгари ҳам чеб (чегара, пост) боғламиш эканлар. Довон ошиб, тутакдан қутилгач, тоғ тагида кўриниб турган қирғиз Солмирза саройига келиб қўндиқ. Эртаси бу ердан отланиб, шу юрганимизча юз чақирим келгудек Оёқ, Чанақ, Азған чўлларидан ўтиб, кун бота Оғу кентининг тўшига келдик. Йўл усти бўлмагач, у жойни оралаб ўтиш бизга тўғри келмади. Бу ердан ўтиб, бир оз юрганимиздан сўнгра йироқдан қуюқ қора дарахтлар ичида кўринган Остинортиш юртининг энг бошидаги Читолча кентига кирдик. Бирига бири туташган кентларни оралаб юриб, тун ўртаси билан йўлдошимиз Қўшмоқ ҳожим уйига етдик.\nКошғар, Ёркент, Хўтан шаҳарлари ва Хитой тупроғидан Гансу ўлкаси ҳам, 95-96чи ҳижрийда халифа томонидан юборилган ислом мужоҳидларидан Қутайба ибн Муслим қўлида фатҳ бўлиб, ислом динига кирмиш эдилар. Лекин ислом дини ҳали Олтишаҳар ўлкасида бутунлай ўрнашмай туриб, ислом аскари тескари қайтишга мажбур бўлди, чунки Бағдоддаги ибн Абдул Малик халифа билан Қутайба ибн Муслим оралари бузилмиш эди. Шунинг натижасида қайтган аскар Фарғонага келгач, уруш бошланиб Андижон шаҳридан 25 чақирим кун чиқиш томондаги Сўпи қишлоқ яқинида, илгариги Фарғона маркази Халич шаҳри олдида, ўз аскари томонидан Қутайба ибн Муслим ўлдирилади. Шу кунларда ҳам ерлик кишилар Халични Қутайба мозори (Қилич мозори) деб атайдилар.\nРасулуллоҳ томонидан Сайфуллоҳ – Аллоҳ Қиличи номини кўтарган ислом қўмондонларининг энг биринчиси машҳур Ҳолид ибн Валиддан сўнгра биринчи даражали атоқлик фотиҳ Хуросон, Бухоро, Самарқанд, Фарғона, Кошғар, Хўтан, Гансу, то Чин марказигача ислом футухотини етказган шундайин қаҳрамон қўмондон Қутайба, иттифоқсизлик шумлигидан шу каби фожиага учради. Мусо ибн Наср, Ториқ ибн Зиёд (Милодий 710 йилда бу буюк ислом қўмондонлари ўз аскарлари билан Гибралтар бўғози орқали ўтиб Испания, Португалия ва Жанубий Францияни забт этадилар. Кейинчалик бу икки қўмондон ўзаро ҳасадлашиб қолиб иттифоқлари бузилиши натижасида ғарбдаги ислом футухоти тўхтаб қолади) бу қўмондонларнинг ҳасаддан чиққан ихтилофлари, ғарбдаги ислом футухотларига қандай тўсиқлик қилган бўлса, буларнинг ҳам ўзаро ҳасадлик ёғий бўлишлари шарқда ислом дини тарқалишига ундан ҳам ортиқроқ зарба етказган эди. Унинг натижасида марказий шаҳарларда янгидан тарқалмоқда бўлган ислом дини тўсқинликка учраб, бир икки аср орқага чекинди.\nБу орада Мовароуннаҳр ўлкасида адолатли Сомонийлар давлати қурилиб, бу муборак даврда илм маданият, исломия янгидан ривожга киришиб, бунинг соясида Форобий, Беруний, Ибн Сино каби асарлари бутун дунёга тарқалган олимлар вужудга чиқдилар. Ана шу даврда Эрондаги исломдан илгариги Қиёний подшоҳларидан Кайковуз, Хисровлар замондоши Дўкухон наслидан Сотуқ Бўғрохон Кошғар, Болосоғун ва умумий Туркистонга хон бўлмиш эди. Сомонийларга, яъни улардан Наср Сомоний давлатига чегарадош бўлганликдан, у отасидан ёширинча ислом динига киради. Сўнгра Хўтан ўлкаси атрофи билан бутун Уйғуристон халқи, бу хоннинг ҳиммати орқалик ислом динини қайтадан қабул қиладилар. Биринчи ислом очган Қутайба ибн Муслим бўлса ҳам, иккинчи ислом очиб, уни ўрнатувчи Сотуқ Бўғрохон бўлди. Тарих ҳижриянинг тахминан 380 йилларида вафот топиб Остинортишда кўмилмишдир.\nЯна ўз сўзимизга келайлик. Шундай қилиб, Остинортишда йўлдошимиз Қўшмоқ ҳожим уйида икки кун дам олгандан кейин Кошғар шаҳрига тушмоқчи бўлиб йўлга чиқдик. Кун иссиғи устига чанг тупроқ ичида қирқ беш чақиримча йўл юриб, шаҳар ичига кириб бордик. Бу ерлик кишилардан Тўқмоқка қатнаб турган савдогарлар кўп бўлганлигидан таниш билишларимиз кўп бўлса ҳам, улар уйига тушмасдан Ёрбоғ дарвозаси саройида бизни кутишиб турган Тўқмоқлик йўлдошларимиз устиларига тушдик.\nШу кунларда, яъни 1920 милодий йили, ички, ташқи даҳрийлар бирлашиб, чириган амир давлатини ағдариб, Бухорони босиб олмиш эдилар. Фарғона шаҳарларининг ҳар бирида бутун қишлоқ халқлари қўзғалиб, «босмачи»лар номидаги қўзғолончилар бош кўтардилар. Натижада бегуноҳ халқ бошига қиёмат қўпмиш эди. Булардан ватанпарвар, онгли ва илғор фикрлик бойлар отилиб, чопилиб, ўликлари оҳак сувига ташланди. Қолганларнинг кўп қисми ўлимдан ортиқ қийнов турмаларида узоқ ётқизилгандан сўнгра, йироқ ерларга сургунга юборилиб, энг оғир ишларда ушланмиш эдилар.\nУларнинг олди йигирма беш, энг кейини ўн йилга сургун бўлганликдан, юздан бири қайтиб келган бўлсалар ҳам, у ерда саломатликлари бузулганлиги сабабли, келган сўнггида яшовчилар сони жуда оз кўринмиш эди.\nРусия тупроғидан кўтарилган фитна вулқонлари бутун мамлакат бўйлаб аланга олиб, унинг учқунлари чегара ташқарисига ҳам тушган эди. Мен шундайин оғир аҳвол, қийин кунларда чуқур фикр, катта умидлар билан Кошғарга келмиш эдим. Қарасам, бу ердаги онгсизлик, илмсизлик балоси биздан юз даража ортиқ экан. Буни кўргач, ўйлаган режам бузилиб, ўзим ҳайронликда қолдим. Бўлмаса шу кунлари, Кошғарда оят ҳадис тафсири, ҳар турли диний илм ўқитувчилари юзлаб, ўқувчилар эса неча минглаб топилур эди. Бутун Ўзбекистон, Қирғизистон шаҳарларини қоплаган уйғур савдогарлари бу ерларда бўлиб ўтган, бўлаётган халқ устидаги даҳшатли ишларни кўзлари кўриб, ўзлари ҳам тортмиш эдилар. Минглаб эшитгандан, бир марта кўрганнинг таъсири ортиқ бўлиши керак эди. Энди шуниси қизиқ, энг ҳайрон қолурлик ишдурки, уйғурлар қон қариндошлари ўзбеклар бошига келган шундайин улуғ офат балоларни кўра-била туриб онгсизлик, илмсизлик касофати сабабли бундан таъсирланиб қилчалик ибрат олмаган эдилар. Чунки, бу шум маслак ривожланишига икки нарса, яъни камбағаллик ва онгсизлик бўлиши, албатта, шартдур. Булар эса Русия тупроғида, айниқса Шарқий Туркистон ва Хитойда тўлиғи билан топилганликдан, даҳрийлар бундан фойдаланиб, шу бузуқ маслакларини бу жойларда ривожлантира олдилар. Натижада қурол кучи билан мажбурият орқали халқ бўйнига юкланиб, шу кунгача тушуролмас оғир юк бўлиб ортилиб қолди. Энди бу ерда қанча турган бўлсам, менга ҳамкор бўлгудек, келажак учун қайғурган бир кишини бўлса ҳам кўролмадим.\nОнгги очилмаган, билимсиз бир миллат ўз душманлари олдида қушхонага ҳайдалаётган бир тўп ҳайвондан ҳеч қандай айирмаси йўқдир. Инсоннинг ўзига энг яқин ҳалокатлик душмани онгсизлик, илмсизликдир. Шунга кўра Аллоҳ таоло Қуръоннинг биринчи сурасини ўқиш, уқиш, билдириш, ёзиш калимаси билан бошламиш эди. Пайғамбаримиз саллаллоҳу алайҳи васаллам эркак аёл, ўғил қиз демай бутун умматларини илм ўқишга буюрдилар. Кераклигича дин илмини ўқиш ҳаммага фарз бўлганидек, ўз ҳукуматини, Ватанини ва миллатини сақлаш учун замонавий фан илмини ўқиб билишлик ҳам фарздир.\nБу эса Куръонда худо томонидан «Ва аъидду ва лаҳум ман қувватин мастатаътум» ояти билан очиқ буюрилмишдир. Маъноси: «Душманларга қарши қўлинглардан келгунча қурол кучи тайёр қилинглар», демакдир. Пайғамбаримиз саллаллоҳу алайҳи васаллам: «Ало иннал қуввата аррамю», деб уч қайтариб айтдилар. Яъни, «ҳушёр бўлингларким, албатта куч қувват душманга ўқ отмоқдир», дедилар.\nБундан 1380 ча йиллар илгари айтган сўзлари қандай тўғри эканлигини ҳозирги фан илми очиқ исботлаб, ўз устимизда тажриба ўтказдилар. Энди ўтмишдаги ишларимиздан ўкиниб ўлтириш ўрнига, улардан ибрат олиб, келажагимиз учун ҳозирлик кўришимиз керакдир. Чунки икки Туркистон болалари икки аждарҳо оғзига ютилиш олдида турибдилар. Бундан қутулишнинг бирдан бир чораси эса замонавий илм фан билан тўлиқ қуролланиб, бунинг устига миллий ҳисларидан ажралмай ўз она тилларини жон ўрнида асрашлари лозимдир. Бу ўринда нега «миллий ҳис» дедик, «диний ҳис» демадик? Бунинг сабаби эса даҳрийлар ҳукумати қурилгандан бошлаб бутун диний мактаб ва мадрасалар йўқотилиб, кейинги таълим-тарбия ишлари динсизлик асосига қурилмиш эди. Шундан буёнги мактаб болаларимиз диний тарбия кўрмаганликдан мусулмончилик йўлларини яхши таниёлмай қолдилар. Шунга кўра Ватан болаларига диний тарбият тўсилган бўлса ҳам, энди ўз миллиятларини сақлаш учун тил тарбиятларидан сира ажрамасликлари керакдир. Чунки ҳар қандай бир миллат ўз динидан ажрагани устига ўз тилидан ҳам қуруқ қолар экан, унинг миллияти ютилиб, ҳаёти мунқариз (инқирозга учраган, инқирозли) бўлди демакдир. Бунга қараганда шу кунлардаги Чиқиш (Шарқий) ва Ботиш (Ғарбий) Туркистон болаларининг, айниқса Уйғуристоннинг келажаги шу даҳшат остига тушганлиги шубҳасиз кўз олдимизда кўриниб турибди.


Муаммолар жойида ҳал этилди | FargonaZiyo.uz\nКейинги йилларида мамлакатимизда диний қадриятларни тиклаш, эътиқод эркинлигини таъминлаш, беназир илмий меросимиз ва меъморий обидаларни асраб-авайлаш борасида кенг кўламли ишлар амалга ошириляпти. Шунингдек, муқаддас динимиз Ислом равнақи учун кенг имкониятлар яратилди. Халқимиз ўз ҳаётини буюк аждодларимизга муносиб тарзда ўтказиш имкониятига эга бўлди. Табаррук диний ва миллий қадриятларимиз қайтадан равнақ топа бошлади. Аллоҳ таолонинг улуғ неъматларидан бўлмиш Истиқлол шарофати туфайли эл-юртимиз узра ҳуррият ва файзу баракот таралди.\nМамлакатимизда амалга оширилаётган кенг кўламли ислоҳотлар сабабли юртимизда Ислом дини равнақи учун кенг имкониятлар очилди. Масжид ва мадрасаларнинг бинолари, нодир тарихий манбаалар, осори атиқалар мусулмонлар ихтиёрида. Уларнинг эмин-эркин ибодат қилишлари, диний таълим олишлари, диний адабиётларни нашр этишлари ва оммавий ахборот воситаларидан баҳраманд бўлишлари учун барча шароитлар яратилди. Президентмиз Ш. Мирзиёев ташаббуслари билан ўтказилган Қуръон мусобақаси нафақат минтақамизда, балки бутун мусулмон оламида кенг эътироф этилди. “Ҳадис илми билимдонлари”, “Хаттотлар танлови” сингари кўрик-танловларнинг ўтказилиши келгусида ўзига хос анъанага айланиб кетишига ҳеч қандай шак-шубҳа йўқ.\nАйни кунда мамлакатимизда 2000 дан ортиқ масжидлар ишлаётган бўлса, уларнинг 198 таси Фарғона вилоятида мўмин-мусулмонларнинг бемалол ибодат қилишлари учун фаолият кўрсатиб келяпти.\nЎзбекистон мусулмонлари идорасининг Фарғона вилоятидаги вакили, вилоят бош имом-хатиби Салимжон қори Қодиров кеча Фарғона шаҳрида фаолият юритаётган масжидларда амалга оширилаётган ишлар, намозхонларга яратилган қулайлик ва шароитлар билан танишиб чиқди.\nВилоятимизнинг маъмурий маркази ҳисобланган Фарғона шаҳрида 8 та – «Янги Чек», «Уммул Қуро», «Жўйдам», «Нур», «Тоййиба», «Аҳмаджон қори», «Хўжамберди бой», «Муҳаммад авлиё» сингари масжидлар фаолият кўрсатяпти. Вилоят бош имом-хатиби мазкур масжидларда янада қулайлик яратиш учун амалга оширилиши зарур бўлган ишлар, хусусан, амалга оширалажак қурилиш ишларида техник-хавфсизлик қоидаларига риоя қилиш, бино ва иншоотларни барпо этишда узоқни кўзлаган ҳолда иш олиб бориш, масжидлар кутубхонасини янада бойитиш, ободонлаштириш ва кўкаламзорлаштириш, таҳоратхоналарни санитария-гигиена талабларига жавоб берадиган ҳолатда сақлаш сингари кечиктириб бўлмайдиган вазифалар юзасидан тегишли кўрсатмалар берди.\nТаъкидлаш лозимки, вилоят бош имом-хатиби масжид ходимлари – имом-хатиб билан бирга имом-ноиби, мутавалли (ҳисобчи), муаззин ва қоровуллар билан ҳам алоҳида суҳбат олиб бориб, мавжуд муаммо ва камчиликлар юзасидан керакли кўрсатмалар берилди.\nPrevious Post: «Шайх ул-ислом» қандай унвон\nNext Post: Таниқли уламо Абдураззоқ ҳожи Юнусов вафот этди


500 кг'ли қизни шифохонага олиб бориш учун уй деворини бузишга тўғри келди\n15:30 / 17.11.2017\nИзабелла Амарал Аргентинанинг Росарио шаҳрида истиқомат қилади ва у дунёнинг энг оғир вазнли кишилардан бири ҳисобланади. Қиз ёш бўлса-да, 490 килограммли вазни сабаб ҳаракатлана олмайди. Унинг ҳаёти фақат ётоқда ўтаётганди.\nҚизнинг ошқозонида жарроҳлик амалиёти ўтказилиши керак эди, бироқ Изабеллани тез ёрдам каретасига жойлаштириш учун қутқарувчиларни ёрдамга чақиришга тўғри келди. The Mirror хабарига кўра, қизни уй эшигидан олиб чиқа олишмаган, ягона йўл ётоқхонадаги деворни бузиш бўлган.\nШифокорларнинг сўзларига кўра, қиз операциядан олдин 200 килограмм вазн ташлашига тўғри келади. У доимий равишда мутахассислар назорати остида.


Будапештдан Самарқанд, Тошкент ва Бухорога парвозлар йўлга қўйилиши мумкин - 27.09.2021, Sputnik Ўзбекистон\nВенгрия Ўзбекистоннинг Самарқанд, Тошкент ва Бухоро шаҳарларига тўғридан-тўғри рейслар амалга оширилишига қизиқиш билдирмоқда. 27.09.2021, Sputnik Ўзбекистон\nТОШКЕНТ, 27 сен – Sputnik. Венгрия ҳукумати Будапештдан Самарқанд, Тошкент ва Бухоро шаҳарларига тўғридан-тўғри парвозларни йўлга қўйишни режалаштирмоқда. Бу ҳақда Ўзбекистон туризм ва спорт вазирлиги хабар бермоқда.Ўзбекистон бош вазири ўринбосари Азиз Абдуҳакимов Венгрия ташқи иқтисодий алоқалар ва ташқи ишлар вазири Петер Сиярто билан икки мамлакат ўртасида сайёҳлар оқимини сезиларли даражада ошириш бўйича аниқ чора тадбирларни қабул қилиш масалаларини муҳокама қилди.Учрашув чоғида томонлар “WizzAir” авиакомпанияси томонидан Будапешт – Самарқанд йўналишида тўғридан-тўғри рейсларини йўлга қўйилишини ҳам муҳокама қилишди.Ўзбекистон томони яқин вақт ичида Венгрия авиаташувчисига ушбу рейсни ишга тушириш учун энг қулай шарт-шароитларни яратиш ва уни ҳар томонлама қўллаб-қувватлашга тайёр эканлигини тасдиқлади.\nсамарқанд, тошкент, бухоро, авиапарвозлар, азиз абдуҳакимов, венгрия, туризм ва спорт вазирлиги\nВенгрия Ўзбекистоннинг Самарқанд, Тошкент ва Бухоро шаҳарларига тўғридан-тўғри рейслар амалга оширилишига қизиқиш билдирмоқда.\nТОШКЕНТ, 27 сен – Sputnik. Венгрия ҳукумати Будапештдан Самарқанд, Тошкент ва Бухоро шаҳарларига тўғридан-тўғри парвозларни йўлга қўйишни режалаштирмоқда. Бу ҳақда Ўзбекистон туризм ва спорт вазирлиги хабар бермоқда.\nЎзбекистон бош вазири ўринбосари Азиз Абдуҳакимов Венгрия ташқи иқтисодий алоқалар ва ташқи ишлар вазири Петер Сиярто билан икки мамлакат ўртасида сайёҳлар оқимини сезиларли даражада ошириш бўйича аниқ чора тадбирларни қабул қилиш масалаларини муҳокама қилди.\nУчрашув чоғида томонлар “WizzAir” авиакомпанияси томонидан Будапешт – Самарқанд йўналишида тўғридан-тўғри рейсларини йўлга қўйилишини ҳам муҳокама қилишди.\nБундан ташқари, Венгрия ТИВ раҳбари Будапештдан Ўзбекистоннинг Самарқанд, Тошкент ва Бухоро каби йирик шаҳарларига тўғридан-тўғри рейслар амалга оширилишига қизиқиш билдирди.


ҚАБРИСТОН УСТИГА ҚУРИЛГАН МЕТРО БЕКАТИ… - 28 Сентября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Сентябрь » 28 » ҚАБРИСТОН УСТИГА ҚУРИЛГАН МЕТРО БЕКАТИ…\nТАЛАБГА КЎРА БЕКАТ\nМурманскдан пойтахтга келган Варвара учун метро мўъжизадек кўринарди. У соатлаб метрода кезар, деворлардаги турли ажойиб суратларни томоша қилиб тўймасди. Университетга кириб биринчи имтиҳонларни топшириш арафасида унга айтишдики, метронинг «Инқилоб майдони» бекатига бориб девордаги денгизчининг суратига қўлларини қўйганча ҳеч кимга сездирмай тилак тиласа албатта рўёбга чиқармиш…\nҚиз ишонди. Ўша куниёқ бекатга етиб борди. Бу билан ҳам қаноатланмай, янги «сеҳр»ларни, мўъжизаларни қидира бошлади…\nБир куни дугонаси туғилган кунини нишонлаганди. Варвара чақчақлашиб ўтириб, жуда кеч қолиб кетди. Метро ичига кириб келганда соат деярли тунги бирни кўрсатиб турарди. Демак, яқин орада чиқиш ва кириш эшиклари ёпилади. Эҳ, тезроқ поезд кела қолсайди!..\nШу пайт қиз негадир ўзини ёмон ҳис эта бошлади. Лоҳасликдан боши айланаётганини пайқади. Ана ўшанда билдики, қандайдир номаълум куч уни таъқиб этяпти. Қаршисида худди одамникига ўхшаган соялар пайдо бўлди. Қиз ўшалардан бири томон юрди. Бирдан қулоқлари шанғиллаб, кўз олди қоронғилашди. Атрофни поезд шовқинлари босиб кетди. У бир неча сонияга ҳушидан кетганди…\nКўзини очганда, ўриндиқлардан бирида ўтирар, қаршисида милиционер турарди.\n— Сизга нима бўлди? — деди милиционер Варварани туртиб. — Биз метрони ёпяпмиз, чиқиб кета қолинг!..\n— Мен Академшаҳарчага қандай етиб оламан? — сўради Варвара.\nМилиционер унга ҳайрон бўлиб тикилди.\n— Сиз ўша бекатда турибсиз-ку!\nВарвара ҳеч нарсага тушунмай ён-верига қаради. Ҳақиқатан ўша бекат эди. Қизиқ. Қандай бу ерга келиб қолди?..\nЎТА ҚИСҚАРТИРИЛГАН ВАҚТ\nЎша воқеадан сўнг Варвара бир нарсани аниқлади. Метродаги вақт ер устидагига нисбатан жуда секин ўтаркан. Бўлажак тарихчи бўлгани учун метродаги турли тарихий суратлар уни қизиқтиргандан қизиқтирди. Яна бир нарсани пайқадики, ер остидаги бу ажойиб маскан унга ҳали ҳеч кимга маълум бўлмаган сир-асрорларни ҳам очишга тайёр. Чунки, кўпинча «Сокол», «Ленин номли кутубхона» бекатларига борса, ўзини ёмон ҳис эта бошларди. Суриштириб билса, бу бекатлар эски қабристоннинг ўрнида қад кўтарган экан. Биринчиси Биринчи жаҳон уруши пайтидаги бўлса, иккинчиси ўрта асрларга тегишли қабристон эди…\nҲа, қиз шу бекатларга борса, нафас олиши қийинлашар, турли бегона овозларни эшита бошларди. Бир куни ҳатто у ойнадан ранглари оқариб кетган қандайдир қўрқинчли одамларни ҳам кўрди…\nОрадан маълум вақт ўтди. Айланиб-айланиб, яна кеч қайтишига тўғри келди. Эскалатор зиналарида ҳеч ким йўқ эди. Шу тобда тўсатдан зиналар ёнбошидаги чироқлар ўчиб, яна ёнди. Яна ўчиб, энди кўк рангли чироқлар ёнди. Варвара кўрдики, пастда одамлар туришибди. Улар орасидан баъзиларини таниди ҳам. Ҳов анави турган иккита одам… Аллақачонлар ўлиб кетган бобоси билан бувиси… Анависи… Ие, ўзи севган йигит!!!\nАхир, у ўтган йили оламдан ўтган эди-ку!..\nВарвара уларга яқин бориб гаплашгиси келди. Афсуски, гапирай деса, овози чиқмас, томоғига нимадир тиқилган каби тили айланмасди.\nҚолаверса, одамлар Варвара яқин борди дегунча кўздан ғойиб бўлишарди…\nЙўқ, эскалатор зиналаридан барибир Варваранинг ёлғиз ўзи пастга тушди…\nҚизнинг назарида бу кеча кўрганлари гўё метрополитеннинг унга тайёрлаб қўйган ажойиб совғаси эди…\nЭртаси куни қиз Мурманскдан хат олди. Онаси оғир касал бўлиб қолибди. Нима қилсин? Уйга кетишдан бўлак иложи йўқ. Лекин бир нарсани яхши билади. Қайтиб келгандан сўнг албатта биринчи навбатда метрога тушиб, ҳали ўрганишга улгурмаган сирларни ўрганади. Мўъжизаларнинг тагига етади.